qundao/data-zh-poetry huggingface dataset:
乙酉六月二十一日予應辟許昌京師內外之親則有刁氏昆弟蔡氏子予之二季友人則胥平叔宋中道裴如晦各携肴酒送我于王氏之園盡懽而去明日予作詩以寄焉
作者：梅堯臣
朝代：宋

性僻交游寡，所從天下才。
今朝誰出祖，親戚持樽罍。
晚節相知人，唯有胥宋裴。
所欠謝夫子，歸穰尚未迴。
岸傍逢名園，繫舟共徘徊。
嘉蓮如笑迎，照水呈丹顋。
南庭莆萄架，萬乳纍將磓。
羣卉競瑣細，紫紅相低偎。
尋常固邂逅，孰辨落與開。
酒闌各分散，白日將西頹。
城隅遂有隔，北道望吹臺。
九山
作者：梅堯臣
朝代：宋

我經九山問野叟，崔嵬一無安曰九。
且恐斷岸積瓊玖，復意陂原多産韭。
又疑堆壟若柱灸。
四者未悟叟不言，使我臨流獨搔首。
九日擷芳園會呈晏相公
作者：梅堯臣
朝代：宋

今日始見菊，雖見未全開。
猶勝昔無酒，持望白衣來。
破纇浮金英，雜蟻已盈杯。
何必探丹萸，結佩上高臺。
自不愧佳節，安聽飛鴻哀。
九日次壽州
作者：梅堯臣
朝代：宋

昔人把菊望青榼，今我持酒無黄花。
自催屋裏紅鱗膾，不彈牆頭白項鴉。
壽春城高枕淮水，綠蒲疎疎暮帆起。
登臨不學孟參軍，帽墜山風費嘲紙。
九日永叔長文原甫景仁鄰幾持國過飲
作者：梅堯臣
朝代：宋

秋堂雨更靜，佳菊粲粲芳。
置酒延羣公，掇英浮新黄。
心猶慕淵明，歸來醉柴桑。
莫問車馬之，去跡亂康莊。
九日陪京東馬殿院會疊嶂樓
作者：梅堯臣
朝代：宋

誰言天去遠，山上有樓臺。
峯色引谿色，共入茱萸杯。
行當登泰山，雲掃日月開。
栢烏與城烏，兩處休鳴哀。
九月一日
作者：梅堯臣
朝代：宋

授衣念徂節，闔棺傷故人。
故人昔送我，把酒湍水濱。
只道後期易，豈知無會因。
死生意不及，欲語鼻先辛。
既乏羨門術，安得如松筠。
寒暑更數十，應亦同埃塵。
九月二十四日大風
作者：梅堯臣
朝代：宋

秋飈無蹤跡，空中聲奔馳。
枯桑因已驗，老病仍先知。
驚沙入破隙，危葉墮綠枝。
幽懷聒不寐，山岳將恐移。
九月二日夢後寄裴如晦
作者：梅堯臣
朝代：宋

裴生安健否，試問雁經過。
處士賦鸚鵡，將軍養駱駝。
食魚今飽未，索米奈貧何。
昨夜分明夢，持書認篆窠。
九月五日夢歐陽永叔
作者：梅堯臣
朝代：宋

朝鏡惡白髮，夕夢對故人。
常恨道路隔，忽喜顔色親。
相笑勿問年，青銅早傷神。
雞嚎天欲白，向者猶疑真。
九月五日得姑蘇謝學士寄木蘭堂官醖
作者：梅堯臣
朝代：宋

公田五十畝，種秫秋未成。
杯中無濁酒，案上唯丹經。
忽有洞庭客，美傳烏與程。
言盛木蘭露，釀作甕間清。
木蘭香未歇，玉盎貯華英。
正值菊初坼，便來花下傾。
一飲爲君醉，誰能解吾酲。
吾酲已不解，百日毛骨輕。
九月六日登舟再和潘歙州紙硯
作者：梅堯臣
朝代：宋

文房四寶出二郡，邇來賞愛君與予。
予傳澄心古紙樣，君使製之精意餘。
自茲重詠南堂紙，將今世人知首尾。
又得水底碧玉腴，溪匠畏持如抱虺。
拜貺雙珍不可辭，年衰只怕歔歈鬼。
九月十一日下昭亭舟中
作者：梅堯臣
朝代：宋

平生山野性，坐卧愛流水。
適從昭亭來，興自明河起。
小舟浮輕槎，身入星辰裏。
飲牛誰家郎，照鬢誰家子。
隔岸心相望，翻然洲鵲喜。
灘頭磷磷石，欲贈畏指毀。
留取自支機，成都無卜士。
九月十八日山中見杜鵑花復開
作者：梅堯臣
朝代：宋

山中泉壑暖，幽木寒更華。
春鳥各噤口，游子未還家。
云誰未及還，對此重興嗟。
何必因啼血，顔色勝曙霞。
九月十六日自許昌迴至京師胥平叔宋中道迓于郊外
作者：梅堯臣
朝代：宋

今日至國門，二子來迎我。
適遇信陵冢，冢棘秋葉墮。
翩翻隨人飛，拂馬右或左。
謂此獨無情，亦與吾意可。
九月晦日謁韓子華遂留邀江鄰幾同飲是夕值其內宿不終席明日有詩予次其韻
作者：梅堯臣
朝代：宋

乘興驅車偶一來，旋呼江老舊遊陪。
驚風送雨寒初動，舉酒浮蛆撥不開。
騏驥鞴時聞內宿，琵琶彈急怨虛催。
按籬带去令傳樣，自此逢歡未便迴。
九月見梅花
作者：梅堯臣
朝代：宋

江南風土暖，九月見梅花。
遠客思邊草，孤根暗磧沙。
何曾逢寄驛，空自聽吹笳。
今日樽前勝，其如秋鬢華。
九月都下對雪寄永叔師魯
作者：梅堯臣
朝代：宋

陰風中夜鳴，密雪逗曉積。
誰言有蓬巷，但見鋪瑶席。
忽憶在山中，開戶羣峯白。
當時吟不厭，盡日坐巖石。
徬徨懷故人，憔悴爲遷客。
欲泛剡溪船，路長安可適。
九華隠士居陳生寄松管筆
作者：梅堯臣
朝代：宋

春松抽瘦梗，削束費長毫。
雞距初含潤，龍鱗不自韜。
嘗爲大夫後，欲寫伯夷高。
一獲山家贈，令吾媿汝曹。
乾明院碧鮮亭
作者：梅堯臣
朝代：宋

壞衣削髮遠塵垢，蛇祖龍孫生屋後。
不等渭川千戶侯，尺椽片瓦何嘗有。
方丈東頭一畝餘，中軒四面無窗牖。
青瓊作枝鈿爲葉，丹鳳未食蒼鼠走。
細藤織榻白晝眠，寢濃鼻息如雷吼。
世間百事不歷心，門外寒流徹溪口。
二十一日同韓持國陳和叔騏驥院遇雪往李廷老家飲予暮又赴劉原甫招與江鄰幾謝公儀飲
作者：梅堯臣
朝代：宋

雪游如梨園，風撼梨花落。
驊騮驤首時，杳杳聞天樂。
樓觀何參差，仙居倚寥廓。
羣朋思飲酒，飲舉北斗杓。
公子邀以歸，躍馬度城郭。
鵠毳拂輕裘，蛟珠亂疎箔。
少年氣若虹，屢起鄱陽謔。
壯語士膽開，狂訶僮指愕。
間或美笑言，又或跪酬酢。
或如猿狙跳，或類虎豹攫。
或廋秦客辭，或縱灌夫惡。
盃盂或遷擲，履舄或攙錯。
稍看雲容披，斜漏日光薄。
馭僕整轡銜，庖人困羹臛。
還家歷南市，燈燭已煜爚。
入門見妻孥，未暇問何若。
劉侯遽相招，登堂羅綽約。
往往奏清歌，時時更大噱。
江翁唱渭城，嘹唳華亭鶴。
半夜蜘蛛喜，微然見無著。
主人倍歡欣，勸客如傾壑。
我時已大醉，盞至不解却。
還思一日喧，靜坐無適莫。
書作異時談，竹林何愧怍。
二十一日雪中赴宿懷鄰幾原甫
作者：梅堯臣
朝代：宋

正月東都雪，多於舊臘時。
酒賓臨迥閣，野雀集枯枝。
馬向西城度，花從上苑遲。
劉郎與江叟，相對定爭棋。
二十二日起居退聞宣三館諸公觀瑞蓮
作者：梅堯臣
朝代：宋

來朝十二旒，將出未央殿。
微聞嘉蓮開，獨許侍臣見。
嘉蓮其如何，層樓擁霞片。
玉輦下天泉，日昃不知倦。
恩魚應亦喜，跳沫珠欲濺。
誰憐與衆歸，博士臣疏賤。
二十五日雪
作者：梅堯臣
朝代：宋

秋露未爲霜，秋空已飛雪。
著樹增葉危，壓叢憂菊折。
平明開戶看，斗覺頹簷潔。
天時莫蒼猝，誰預衣裘設。
二十四日江鄰幾邀觀三館書畫錄其所見
作者：梅堯臣
朝代：宋

五月秘府始暴書，一日江君來約予。
世間難有古畫筆，可往共觀臨石渠。
我時跨馬冒熱去，開厨發匣鳴鑰魚。
羲獻墨迹十一卷，水玉作軸光疏疏。
最奇小楷樂毅論，永和題尾付官奴。
又看四本絕品畫，戴嵩吳牛望青蕪。
李成寒林樹半枯，黄荃工妙白兔圖。
不知名姓貌人物，二公對弈旁觀俱。
黄金錯鏤爲投壺，粉障復畫一病夫。
後有女子執巾裾，床前紅毯平圍爐。
床上二姝展氍毹，繞床屏風山有無。
畫中見畫三重鋪，此幅巧甚意思殊。
孰真孰假丹青模，世事若此還可吁。
二月五日雪
作者：梅堯臣
朝代：宋

二月狂風雪，寒威曉更加。
省闈輕妬粉，苑樹暗添花。
有夢皆蝴蝶，逢袍只紵麻。
凍吟誰料我，相與賭流霞。
二月十四夜霜
作者：梅堯臣
朝代：宋

欣欣東園杏，忽值春飛霜。
粲然彼繁英，萎若出沸湯。
既能與之榮，而復使之傷。
向來肅殺時，已共百卉黄。
今同草吐心，不似草心長。
天理固難測，誰要必其常。
二月十日吳正仲遺活蟹
作者：梅堯臣
朝代：宋

年年收稻賣江蟹，二月得從何處來。
滿腹紅膏肥似髓，貯盤青殻大於杯。
定知有口能噓沫，休信無心便畏雷。
幸與陸機還往熟，每分吳味不嫌猜。
二月四日雪
作者：梅堯臣
朝代：宋

前日春風初擺條，昨夜雪飛深一尺。
北帝及臘不行令，東皇發煦遭爾厄。
侵時奪氣四時錯，欲問上天何不責。
天高地厚語難通，俛首下土徒叩額。
或言莫信難可聞，鶴鳴至微猶不隔。
休問天，問顔蹠。
休看花，看壟麥。
二月雨後有蚊蚋
作者：梅堯臣
朝代：宋

春夜一二蚊蚋飛，久不見之尚可喜。
而今稍喧來聒人，向後更暖奈爾觜。
二馬
作者：梅堯臣
朝代：宋

舊馬十年跨，老劣多緩行。
新駒三萬錢，頗愛舉蹄輕。
不使異芻秣，均養存其情。
君門趨早朝，風勁力已生。
五倩篇
作者：梅堯臣
朝代：宋

倩然五蛾眉，妙曲動金絃。
犀椎玉鈴鈴，龍撥雷𨋮𨋮。
響急能愈靜，意閑情常專。
主人昔結客，一醉百金捐。
觀濤來吳都，遇我泗水邊。
夜飲向明月，非同聞鄰船。
五日登北山望競渡
作者：梅堯臣
朝代：宋

南方傳競渡，多在屈平祠。
簫鼓滿流水，風煙生畫旗。
千橈速飛鳥，兩舸刻靈螭。
盡日來江畔，誰知輕薄兒。
五日與陳真卿飲
作者：梅堯臣
朝代：宋

五日逢南國，三年別舊都。
招魂傳楚客，撫節見靈巫。
蒿艾因時採，蛟龍爲俗驅。
清罇與鵝炙，忻此故人俱。
五月七日見賣瓠者
作者：梅堯臣
朝代：宋

老圃奪天時，馬通爲煦嫗。
四月彼種瓜，五月此賣瓠。
陽陂與糞壤，功力且異趣。
瓜遲瓠何早，豈不同雨露。
速利乃在人，爭先無晚暮。
五月二十四日過高郵三溝
作者：梅堯臣
朝代：宋

甲申七月七，未明至三溝。
先妻南陽君，奄化向行舟。
魂去寂無跡，追之固無由。
此苦極天地，心瞀腸如抽。
泣盡淚不續，岸草風颼颼。
柎殭尚疑生，大呼聲裂喉。
柁師爲我歎，挽卒爲我愁。
戊子夏再過，感昔涕交流。
恐傷新人心，强制揩雙眸。
未及歸旅櫬，悲恨何時休。
五月二十夜夢尹師魯
作者：梅堯臣
朝代：宋

昨夕夢師魯，相對如平生。
及覺語未終，恨恨傷我情。
去年聞子喪，旅寄誰能迎。
家貧兒女幼，迢遞洛陽城。
何當置之歸，西望淚緣纓。
五月五日
作者：梅堯臣
朝代：宋

屈氏已沉死，楚人哀不容。
何嘗奈讒謗，徒欲却蛟龍。
未泯生前恨，而追沒後蹤。
沅湘碧潭水，應自照千峯。
五月十七日四鼓夢與孺人在宮庭謝恩至尊令小黄門宣諭曰今日社與卿喜此佳辰便可作詩進來枕上口占
作者：梅堯臣
朝代：宋

同謁未央殿，共霑明主恩。
冕旒親日月，蹈舞荷乾坤。
龍尾三重峻，螭頭幾級尊。
德音欣社日，撫語走黄門。
陰會皆如實，陽開不復存。
空餘破窗月，流影到床垠。
五月十三日大水
作者：梅堯臣
朝代：宋

誰知山中水，忽向舍外流。
誰知門前路，已通溪中舟。
窮蛇上竹枝，聚蚓登階陬。
我家地勢高，四顧如湖滮。
浮萍穿籬眼，斷葑過屋頭。
官吏救市橋，停車當市樓。
應念此中居，望不辯馬牛。
危湍瀉天河，漫漫無汀洲。
羣蛙正得時，日夜鳴不休。
戢戢後池魚，隨波去難留。
揚鬐雖自在，江上多網鉤。
紛紜閭里兒，踴躍競學泅。
吾慕孔宣父，有意乘桴浮。
五月十四日與子華自內中歸
作者：梅堯臣
朝代：宋

君注起居同左史，我爲委吏退延和。
共經南陌東風急，側帽偷看意已多。
五月十日雨中飲
作者：梅堯臣
朝代：宋

梅天下梅雨，綏綏如亂絲。
梅生獨抱愁，四顧無與期。
妻孥解我意，草草陳酒巵。
檻外百竿竹，新筍高過之。
竹色入我酒，變作青琉璃。
一飲眼目光，再飲言語遲。
三飲頹然兀，左右歎我衰。
有鳥從東來，引頭闖深枝。
發聲醒我醉，提壺美無疑。
典衣不直錢，唯是布與絺。
安得如古人，車傍挂鴟夷。
五知堂
作者：梅堯臣
朝代：宋

履道坊中白家宅，五橋莊北晉公堂。
昔年二老曾相樂，今日五知名獨光。
舉事是非都不問，接花時節暫能忙。
清尊雅曲易爲厭，自有圖書列在傍。
亢陽和欲行舟者
作者：梅堯臣
朝代：宋

春秋書閔雨，乃見先王制。
有意在黎民，山川無不祭。
今者望雲霓，青天絕纖翳。
爲壇割舒鴈，盤血陳水汭。
于時頗精虔，奠爵必親涚。
向夕有微陰，掃然還復霽。
吾聞先儒言，陽驕不能閉。
此時繫穹旻，己力安所詣。
宣王雲漢詩，曾不鑒上帝。
恨無奡盪舟，空自思躍蜧。
京師逢賣梅花五首·其一
作者：梅堯臣
朝代：宋

此土只見看杏蕊，大梁亦復賣梅花。
此心還似庾開府，不惜金錢買取誇。
京師逢賣梅花五首·其三
作者：梅堯臣
朝代：宋

憶在鄱君舊國傍，馬穿脩竹忽聞香。
偶將眼趁蝴蝶去，隔水深深幾樹芳。
京師逢賣梅花五首·其二
作者：梅堯臣
朝代：宋

驛使前時走馬迴，北人初識越人梅。
清香莫把荼䕷比，只欠溪頭月下杯。
京師逢賣梅花五首·其五
作者：梅堯臣
朝代：宋

此去吾鄉二千里，不看素萼兩三年。
移根種子誰辛苦，上苑偷來值幾錢。
京師逢賣梅花五首·其四
作者：梅堯臣
朝代：宋

曾見竹籬和樹夾，高枝斜引過柴扉。
對門獨木危橋上，少婦髻鬟猶戴歸。
亳州李密學寄御棗一篋
作者：梅堯臣
朝代：宋

沛譙有鉅棗，味甘蜜相差。
其赤如君心，其大如王瓜。
嘗貢趨國門，豈及貧儒家。
今見待士意，下異盧仝茶。
食之無厭飫，詠德曾未涯。
代內答
作者：梅堯臣
朝代：宋

結髮事君子，衣袂未嘗分。
今朝別君思，歷亂如絲棼。
征僕尚顧侶，嘶馬猶索羣。
相送不出壼，倚楹羨飛雲。
日暮秋風急，雀聲簷上集。
併作千里愁，愁極翻成泣。
代書寄歐陽永叔四十韻
作者：梅堯臣
朝代：宋

始謫夷陵日，當居建德年。
一書冤逐客，四詠繼稱賢。
自謂臨江徼，相逢莫我先。
白醪封畫榼，素鯉養泓泉。
戒吏收山栗，呼童惜沼蓮。
只期東浦過，共醉小溪邊。
日日占風勢，時時到水堧。
安知貪挂席，不肯暫迴船。
自爾皆無定，歸歟亦未然。
指程幾一月，泝險歷三千。
魚鳥都難問，音塵杳莫傳。
因之走羸僕，試與訪南遷。
比及過牛峽，還聞迎璧田。
報言雖不獲，吉語喜多全。
我解歸堯闕，君移近漢淵。
問途曾未遠，命駕亦何緣。
衰野今行矣，隆中有待焉。
鄉亭瓜接軫，風化蟻同羶。
即欲朋簪盍，翻爲俗事牽。
愛嬰嬌啞啞，嗜寢復便便。
雞黍煩爲具，輪轅豈得前。
寄聲勤以謝，幸子恕而憐。
來貺誠爲望，論情恐未捐。
嘗親馬南郡，果謁謝臨川。
遂得窺顔色，重忻論簡編。
聊咨別後著，大出篋中篇。
問傳輕何學，言詩詆鄭箋。
飄流信窮厄，探討愈精專。
道舊終忘倦，評文欲廢眠。
寧知主人貴，但見左魚懸。
所至同風月，相歡憶澗瀍。
清歌嗟在耳，素髮怪侵顛。
翠堞時登眺，芳洲屢泝沿。
難醒撥醅醁，殊厭落頭鮮。
坐竹聽啼鳥，臨流聒嘒蟬。
孤亭起歸夢，南陌去揚鞭。
出餞陪雙旆，方蘄歷廣瀍。
始生山吏敬，頗釋利途邅。
會面辭何吐，離膺事已填。
空餘郡樓望，野色際平煙。
代書寄王道粹學士
作者：梅堯臣
朝代：宋

已具扁舟訪使君，忽逢春雨起淮濆。
花寒蛺蝶猶相守，水冷鴛鴦不暫分。
況約他時來寄蹟，何須今日去論文。
解裝無復山陰興，且對荆釵與布裙。
代書寄鴨脚子於都下親友
作者：梅堯臣
朝代：宋

予指老無力，不能苦多書。
書苟過百字，便覺筋攣拘。
京都多豪英，往往處石渠。
作書未可周，寄聲亦已疎。
後園有嘉果，遠贈當鯉魚。
中雖聞尺素，加餐意何如。
令狐秘丞守彭州
作者：梅堯臣
朝代：宋

前時草草別，渺漫二十年。
從宦各所適，非爲道路偏。
今始一相遇，言愧少壯前。
子有萬里翮，尚不飛雲煙。
而復走隴蜀，欲以條教宣。
將西過危棧，葉暗聞杜鵑。
未知爲郡樂，預已抱愁煎。
再來與子辭，當去復留連。
且念前期遠，歲月實易遷。
以近詩贄尚書晏相公忽有酬贈之什稱之甚過不敢輒有所敘謹依韻綴前日坐末教誨之言以和
作者：梅堯臣
朝代：宋

嘗記論詩語，辭卑名亦淪。
寧從陶令野，不取孟郊新。
琢礫難希寶，噓枯强費春。
今將風什付，可與二南陳。
仲春同師直至壠山雪中宿穰亭
作者：梅堯臣
朝代：宋

與子乘羸馬，夜投山家宿。
風雪滿綈裘，燈火深竹屋。
烹雞頼主人，吠犬憎倦僕。
明發到巖前，春荑凍雲木。
任廷平歸京
作者：梅堯臣
朝代：宋

言之少室西，定陟轘轅險。
歸心不避危，夕枕屢成魘。
秋聲故苑空，野氣荒陵掩。
獨念京洛塵，曾將客衣染。
任適尉烏程
作者：梅堯臣
朝代：宋

俛作程鄉尉，折腰還自甘。
卞峰晴照黛，霅水曉澄藍。
葑上春田闢，蘆中走吏參。
到時蘋葉長，柳惲在江南。
伐桑
作者：梅堯臣
朝代：宋

二月起蠶事，伐桑人阻饑。
已傷持斧缺，不作負薪非。
聊給終朝食，寧虞卒歲衣。
月光無隔礙，直照破荆扉。
余之親家有女子能點酥爲詩并花果麟鳳等物一皆妙絕其家持以爲歲日辛盤之助余喪偶兒女服未除不作歲因轉贈通判通判有詩見答故走筆酬之
作者：梅堯臣
朝代：宋

翦竹纏金大於掌，紅縷龜紋挑作網。
瓊酥點出探春詩，玉刻小書題在牓。
名花雜果能眩真，祥獸珍禽得非廣。
礧落男兒不足爲，女工餘思聊可賞。
余令之會稽新昌
作者：梅堯臣
朝代：宋

越舸將渡西陵時，臘雪欲作陰雲垂。
古岸潮迴夜冰閣，冰上鯉魚紅尾鬐。
知君奉親聊自得，窮冬涉險仍熙熙。
縣民但可觀此意，休羨江邊孝女碑。
余居御橋南夜聞妖鳥鳴效昌黎體
作者：梅堯臣
朝代：宋

都城夜半陰雲黑，忽聞轉轂聲咿呦。
嘗憶楚鄉有妖鳥，一身九首如贅疣。
或時月暗過閭里，緩音低語若有求。
小兒藏頭婦滅火，閉門雞犬不爾留。
我問楚俗何苦爾，云是鬼車載鬼遊。
鬼車載鬼奚所及，抽人之筋繫車輈。
昔聽此言未能信，欲訪上天終無由。
今來中土百物正，安得遂與南方儔。
上帝因風如可達，願令驅逐出九州。
併日得朱表臣酪及櫻桃
作者：梅堯臣
朝代：宋

昨日酪將熟，今朝櫻可餐。
紫蒓休定價，黄鳥未銜殘。
甘滑已相美，齒牙仍尚完。
應知消客熱，遠贈盎盈盤。
使者自隨州來知尹師魯寓止僧舍語其處物景甚詳因作詩以寄焉
作者：梅堯臣
朝代：宋

驛使話漢東，故人遷謫處。
所居雖非居，有樹即嘉樹。
日膳或雞肫，時蔬多筍芋。
夜堂蛇結蟠，晝戶鵲噪聚。
著書今未成，愛靜已得趣。
予欲訪其人，炎蒸未能去。
使風
作者：梅堯臣
朝代：宋

胯下橋南逆水風，十幅蒲帆彎若弓。
淮波带日魚鱗紅，岌岌飛上北斗中。
龜山始撞人定鐘，岸草澀澀鳴秋蟲。
使風船
作者：梅堯臣
朝代：宋

清淮直上水連天，坐看高帆後復前。
自是乘風有遲速，不由人力愛爭先。
來上人歸宣城兼柬太守孫學士
作者：梅堯臣
朝代：宋

李白不厭昭亭山，看盡飛鳥雲獨閒。
我今相送一懷想，想在謝公窗戶間。
來夢
作者：梅堯臣
朝代：宋

忽來夢我，于水之左，不語而坐。
忽來夢余，于山之隅，不語而居。
水果水乎，不見其逝。
山果山乎，不見其途。
爾果爾乎，不見其徂。
覺而無物，泣涕漣如，是歟非歟。
依許待制送行詩韻詠燕以寄
作者：梅堯臣
朝代：宋

江燕銜泥日，深堂拂玉琴。
不教關閤戶，乃見主人心。
掠水飛殊捷，迎風去已禁。
短書猶可記，聊影託微吟。
依韻公擇察推
作者：梅堯臣
朝代：宋

君來何所聞，君去何所見。
自古慕虛名，往往輕既面。
竊常恃賦稟，平直如勁箭。
是以五十年，長甘守貧賤。
相逢嗟未幾，遽遠劇飛電。
今雖行已晚，多謝勤相唁。
依韻吳正仲廣德路中見寄
作者：梅堯臣
朝代：宋

怱怱車馬鳴，趁此天新晴。
歸逢暮春月，正值氣候清。
久已念行邁，遂往不計程。
吾貧莫具酒，祖席愧羣英。
美䏑割肥鵝，大觥酌冰瓊。
雖無綠琴奏，尚有青松聲。
日昃君未醉，睠睠愁將行。
視景不可駐，漸向西林傾。
去無兒女悲，慷慨懷抱明。
明當發野館，跨鞍猶宿酲。
故人桃州守，走吏來相迎。
道傍薔薇花，自引蝴蝶輕。
隨風香襲人，乃覺離思嬰。
求友彼黄鸝，繞樹啼㗀嚶。
言會且未涯，返睇還頓驚。
始憶康樂言，賞心良難并。
不見水鴨飛，但起野鴛情。
向來東溪上，相望何盈盈。
揚鞭動悲吟，復恨隔高城。
高城在何處，春雲漭然平。
白醪甕已熟，紫線蒓已生。
聊尋父老飲，況是溪魚烹。
依韻吳沖卿祕閣觀逸少墨蹟
作者：梅堯臣
朝代：宋

奇哉王右軍，下筆若神聖。
長戈與伏弩，無不從號令。
賢豪雖林立，帖斂孰敢競。
師徒氣揚揚，龍虎旗正正。
勝聲塞宇宙，自昔無此盛。
赫赫猶至今，瑣瑣曷云並。
崇崇中秘書，濟濟士游泳。
墨寶收盈厨，來觀遇已橫。
始知前人蹟，鎸多自失勁。
紙素儻未壞，萬古傳莫竟。
一從歸人間，夢寐不能更。
但媿將短才，輒爾接高詠。
何羞趙壹窮，自有鍾嶸評。
嘗聞曹將軍，尚諳賦競病。
我生羣俊末，貧賤亦足慶。
文成終媿君，鉛刀值枯梗。
依韻吳沖卿秋蟲
作者：梅堯臣
朝代：宋

梧桐葉未老，露滴玉井牀。
秋蟲如里胥，促織何苦忙。
苒苒機上絲，入夜爲鼠傷。
織婦中夕起，投梭重徊徨。
那聞草根聲，膏入然肝腸。
天子固明聖，措意如陶唐。
下民唯力穡，不見田疇荒。
豈知裒斂人，督責務健强。
所以機中女，心鬭日月光。
年年租稅在，聒耳信已常。
哀哉四海人，無不由此戕。
吳侯當廳時，靜坐愛初凉。
方將同佳人，歡樂舉杯觴。
繁鳴雜螇螰，感愴情不皇。
况蒙朝家恩，兄弟登俊良。
意慮宜恤物，以慰衆所望。
今者秋蟲篇，不異七月章。
依韻和丁元珍寄張聖民及序
作者：梅堯臣
朝代：宋

平生天下友，常以道義求。
良朋既我遘，沒齒無怨尤。
向來六七輩，非可取次儔。
議論吐肝膽，慷慨從竄投。
上能同所樂，下能同所憂。
出處乃一致，顔色無媚媮。
詩書每博約，文酒時獻酬。
其間最達者，今已問喘牛。
我如溝中斷，不入刀斧鎪。
未忍捨素業，筆墨老更遒。
豈願學葛藟，柔弱附彼樛。
但慕張平子，閑居吟四愁。
譬若種香蘭，幸勿憂臭蕕。
顧茲髮向衰，仕路行將休。
自甘貧賤死，肯作兒女羞。
夷齊何其清，尚餓不食周。
末途逢元珍，果然知品流。
當時守南方，非是寡筭籌。
城空無一兵，有智欲誰諏。
直令韓彭處，奚所施善謀。
在法責固深，屈辱凡幾秋。
無人一引手，落穽窮更幽。
乃以詩戰我，摐摐排利矛。
用多以擊少，左旋而右抽。
困蹙全奪氣，奔降且無由。
孰意吾晚節，獲奉君子游。
宴屢接其席，行屢接其輈。
遂使西歸航，岸泊獨淹留。
張侯喜聞館，坐久月影收。
燭盡繼以薪，夜分方還舟。
自古賢與愚，一一爲冢丘。
定知不可免，安用計短脩。
會須舉杯杓，亦莫忘歌謳。
依韻和丁元珍見寄
作者：梅堯臣
朝代：宋

我從江南來，挂席江上正。
輕舟自行速，不與風力競。
乃省少時學，强勉無佳興。
初如弄機杼，未解布絲經。
利器昧其時，或反授人柄。
及親賢豪游，所尚志已定。
不厭朝市喧，不須山林靜。
不爲煦煦妍，不爲嚴嚴冰。
遇物理自暢，區處劇操令。
仍類楚野竹，忽從孤根迸。
便成翠琅玕，久與風霜硬。
雖然達吾真，誰復究畢竟。
世間忘坦途，盡欲求密徑。
哂我是迂疎，宜乎今蹭蹬。
蹭蹬誠可嗟，所偶亦已併。
晚逢二三友，喜飲恨多病。
道路何邅迴，季秋越春孟。
平生景慕者，邂逅出天幸。
接迹猶謂榮，況此聲顔並。
實慙寡時用，又顧無奇行。
愛之不忍去，自旦還至暝。
在昔濁世賢，徒知清酒聖。
但用醉爲娛，一老少不更。
稍思桃源人，翩爾乘漁艇。
尋花逐水往，豈念衰與盛。
歌謳非俗情，山響自答應。
以此謝君勤，微言期略聽。
衮衮不足爲，試共幽人評。
依韻和丁學士陪諸公城東飲
作者：梅堯臣
朝代：宋

黄花秋草滿荒臺，聯馬鳴珂未欲迴。
上苑自將馳道隔，高林空望白雲開。
薦肴已去紗籠羃，賜醖新從蟻甕來。
天氣正清風景好，重門雖禁不辭杯。
依韻和三月十四日清明在席呈
作者：梅堯臣
朝代：宋

太守風流甚，吟牋寫蜀麻。
尋春何處客，映柳阿誰家。
蠟炬傳新火，朱欄發舊花。
月光將欲滿，特地炤鉛華。
依韻和不疑寄杜挺之以病雨止冷淘會
作者：梅堯臣
朝代：宋

邵杜二良守，相逢欲霑醉。
促膝一開顔，衮衮言有味。
或歎季路宜，或語伯夷是。
各懷忠義心，要終豈同異。
我實疎賤軀，政治未使試。
預茲高古談，懦志生勇氣。
明當饌湯餠，疾雨晦天地。
一日不見君，何止如三歲。
口腹尚乖期，榮華可推類。
嗟嗟勿復問，安恬固無媿。
依韻和中道寶相花
作者：梅堯臣
朝代：宋

嘉卉得所託，植君之寢陽。
開榮同此春，淡豔自生光。
不爲露益色，不爲風盡香。
節換葉已密，尚可見餘芳。
依韻和仲源暮冬見寄
作者：梅堯臣
朝代：宋

曾未學黄庭，衰顔已可驚。
詩能如阮籍，評不愧鍾嶸。
玉軫調初美，冰壺想更清。
兔園風雪甚，還聽鴈來聲。
依韻和仲源獨夜吟
作者：梅堯臣
朝代：宋

秋鴻聲澀秋絃苦，塗金博山煙夜吐。
寂歷虛堂燈暈生，誰人共聽西窗雨。
依韻和偶書相留
作者：梅堯臣
朝代：宋

在昔有言無不讎，故於嘉詠豈宜休。
出奇吳國將能戰，探隠漢宮人戲鬮。
吹笛夢來猶記曲，愛歌老去未忘謳。
車中變服爲秦客，頭上南冠學楚囚。
日永歡呼遺博齒，夜深談論廢更籌。
海陵已有從游約，今欲西歸且榜舟。
依韻和僧說上人見訪
作者：梅堯臣
朝代：宋

客從東國來，山雲猶在屨。
是時正窮臘，雁落溪陰暮。
投宿古城隅，雪迷松下路。
衣楮足蘭荃，相過寧厭屢。
依韻和僧說夏日閑居見寄
作者：梅堯臣
朝代：宋

城郭非清凉，山僧抱微疾。
又况三伏時，當茲一禪室。
炎飆正爍爍，溪水徒瑟瑟。
唯詠冰雪辭，可以銷夏日。
依韻和公儀龍圖招諸公觀舞及畫三首·其一
作者：梅堯臣
朝代：宋

落花浄掃青陰長，野蝶閑飛綠草閒。
侍從歸來看鶴舞，便將樽酒欲招閑。
依韻和公儀龍圖招諸公觀舞及畫三首·其三
作者：梅堯臣
朝代：宋

初約看花花已盡，重新邀客客應歡。
真花既不能長豔，畫在霜紈更好看。
依韻和公儀龍圖招諸公觀舞及畫三首·其二
作者：梅堯臣
朝代：宋

陰森園圃牆東地，携挈兒童樹下吟。
更約天邊鳳皇侶，閱書觀畫味尤深。
依韻和刁經臣讀李衛公平泉山居詩碑有感
作者：梅堯臣
朝代：宋

當時植珍木，豈是昧前規。
廢宅長春草，故山存舊碑。
已嗟良璧毀，安識古松姿。
叔子每懷慕，此心空自知。
依韻和劉六淮潮
作者：梅堯臣
朝代：宋

汐潮如有信，時向舊痕生。
始覺回波定，還看曲渚平。
舞鷗隨下上，寒日共浮傾。
後夜人無寐，遥聽入浦聲。
依韻和劉十秋霖
作者：梅堯臣
朝代：宋

秋草更綠秋林衰，長安遊客未成衣。
凄凄斗欲變寒色，一夜獨語看燈輝。
依韻和劉原甫舍人楊州五題 時會堂二首 其一
作者：梅堯臣
朝代：宋

今年太守采茶來，驟雨千門禁火開。
一意愛君思去疾，不緣時會此中杯。
依韻和劉原甫舍人楊州五題 時會堂二首 其二
作者：梅堯臣
朝代：宋

雨發雷塘不起塵，蜀崑岡上暖先春。
煙牙才吐朱輪出，向此親封御餠新。
依韻和劉原甫舍人楊州五題·崑丘
作者：梅堯臣
朝代：宋

隋家宮殿昔初成，不道荒凉獸迹行。
今日知來高處望，山川興廢使人驚。
依韻和劉原甫舍人楊州五題·春貢亭
作者：梅堯臣
朝代：宋

夢谷浮船穩且平，泊登岡頂看茶生。
始從官屬二三輩，時聽春禽一兩聲。
依韻和劉原甫舍人楊州五題·竹西亭
作者：梅堯臣
朝代：宋

結雨竹西若若川，楊州歌吹思當年。
劉郎若向風前唱，夢入青樓事惘然。
依韻和劉原甫舍人楊州五題·蒙谷
作者：梅堯臣
朝代：宋

茗園葱蒨與山籠，一夜驚雷發舊叢。
五馬留連未能去，土囊深處路微通。
依韻和劉原甫舍人赴楊州途次贈予翩翩河中船
作者：梅堯臣
朝代：宋

我船緩而西，君船迅而東。
緩迅各所尚，不意中路逢。
驥馬方騰雲，野鶴還就籠。
亦言出處異，同是天地中。
我豈不知命，人空嗟其窮。
何當遂逸性，川上作釣翁。
依韻和劉原甫見寄
作者：梅堯臣
朝代：宋

憶昔游臨汝，于時太守賢。
山尋順風處，城得豢龍遷。
民頸纍纍大，池荷一一圓。
周碑嗟缺矣，少室望嶄然。
羸馬居人後，歸禽落我先。
事還如響答，老去若波旋。
賦分都應定，元功豈得偏。
不須天以問，自可鑒於前。
王粲今方樂，邊韶舊好眠。
漢官聊擲彩，梵學競通禪。
語道滔滔是，論情往往牽。
平生二三友，南睇不勝悁。
依韻和劉察院送客迴過潩水馬上有作
作者：梅堯臣
朝代：宋

車騎踏春堤，翛然思如濯。
望驄人自避，解凍魚方樂。
拏流古樹根，跨岸枯薪彴。
煙雲淡淡天，嫩綠生叢薄。
依韻和劉敞秀才
作者：梅堯臣
朝代：宋

安得采虛名，師道欲吾廣。
雖然成術業，曾不計少長。
孔孟久已亡，富貴得亦儻。
後生不聞義，前輩懼爲黨。
退之昔獨傳，力振功不賞。
舌吻張洪鍾，小大扣必響。
近世復泯滅，務覺多忽怳。
今子誠有志，方駕已屢枉。
自慙懷道淺，所得可下上。
正如種青松，而欲託朽壤。
典冊皆可尋，聖言皆可仰。
幸無增我過，此語固不爽。
依韻和劉比部留別
作者：梅堯臣
朝代：宋

春雲已泊簾，濃淡半晴天。
沙草微抽綠，林枝遠带煙。
况茲逢晚景，那更送歸船。
苦酒聊爲酌，無勞辨聖賢。
依韻和原甫六月八日曉雨
作者：梅堯臣
朝代：宋

侵曉忽飛雨，颯然戶庭凉。
滴堦初聞聲，濯樹暗有香。
吹燭焰閃閃，鳴雞濕昂昂。
稍已便衣冠，喜氣眉宇翔。
安然如涸魚，呴沫久已望。
塵纓自可潔，何必念滄浪。
依韻和原甫對月見邀不至
作者：梅堯臣
朝代：宋

每愛孔北海，罇中常不空。
今無酒與客，唯有月兼風。
遠色曾何隔，微凉亦已同。
更期三五夕，靜坐接談叢。
依韻和原甫廳壁許道寧山水云是富彥國作判官時畫
作者：梅堯臣
朝代：宋

山情水思半軒間，試問來居有底閑。
唯有才高方暇佚，無論歲月自能攀。
依韻和原甫廳壁錢諫議畫蟹
作者：梅堯臣
朝代：宋

諫議吳王孫，特畫水物具。
至今圖寫名，不減南朝顧。
濃淡一以墨，螯殻自有度。
意將輕蔡謨，殆被蟛蜞誤。
依韻和原甫新置盆池種蓮花菖蒲養小魚數十頭之什
作者：梅堯臣
朝代：宋

瓦盆貯斗斛，何必問尺尋。
菖蒲未見花，蓮子未見心。
小鮮不足烹，安用芎餌沉。
戶庭雖云窄，江海趣已深。
襲香而玩芳，嘉賓會如林。
寧思千里游，鳴櫓上清涔。
依韻和原甫早赴紫宸朝待旦假寐
作者：梅堯臣
朝代：宋

月落西樓露氣寒，大明將謁望清班。
燭房猶照衣冠上，漏舍欲爲魚鳥間。
入仗采旗開日月，在庭公衮儼雲山。
我慙一似朝宗水，亦得隨流到海還。
依韻和原甫昭君辭
作者：梅堯臣
朝代：宋

武帝常勒兵，北登單于臺。
始欲以威服，竟亦慙懷來。
徒令出塞師，萬里求龍媒。
未弭後世患，玉顔困黄埃。
丹青不足恨，謀慮少徘徊。
月如漢宮見，心向胡地摧。
在昔李少卿，聽笳動悲哀。
壯士尚如此，蛾眉安得開。
情語既不通，豈止腸九回。
初冬誠難保，死不如草萊。
依韻和原甫月夜獨酌
作者：梅堯臣
朝代：宋

月下馬蹄休擾擾，夜凉蟲響競囂囂。
一杯獨飲愁何有，孤榻無人膝自摇。
北斗柄高天漸轉，小冠簪冷髮微凋。
誰知靜對頹然影，竟夕幽懷豈易聊。
依韻和原甫省中松石畫壁
作者：梅堯臣
朝代：宋

山林與城闕，事物不相對。
唯聞秉道義，所處無內外。
趨煩而毀靜，此理乃俗輩。
昔有天下賢，喜得名筆會。
買粉塗南牆，松石生屋內。
石怪如舂濤，松偃如起籟。
畫來二十年，數偶未輒愛。
罕親憑按顔，但覩抱犢背。
雖當省闥嚴，晦昧欲何頼。
今逢茂陵人，獨唱亦豪邁。
依韻和原甫置酒蘭菊間
作者：梅堯臣
朝代：宋

置酒蘭菊間，賓主適所適。
權豪自炎炎，下上走役役。
茲時况休沐，良可會朋戚。
流俗務趨喧，寧思事閑寂。
我輩豈其愚，歡言無吝色。
相與舉盃盂，高歌不知夕。
秋花未黄紫，秋雲多淡白。
但知沉醉歸，莫顧有吏責。
冠紼身外物，儻來安足惜。
吾貧喜從游，幸免挂錢僻。
依韻和叔治晚春梅花
作者：梅堯臣
朝代：宋

楚人住處將爲援，越使傳時合有詩。
常是臘前混雪色，却驚春半見瓊姿。
笛吹遠曲還多怨，風送清香似可期。
我欲細看持在手，誰能爲折向南枝。
依韻和吳季野馬上口占
作者：梅堯臣
朝代：宋

溪頭三月草菲菲，城畔春游惜醉稀。
莫信杜鵑花上鳥，人歸猶道不如歸。
依韻和吳正仲冬至
作者：梅堯臣
朝代：宋

流光冉冉即衰遲，物趣迴環似轉規。
長景已知今日至，孤懷不比少年時。
阻陪上閤鴛鸞後，且與南州父老期。
況有舂禾新酒熟，百分休放手中巵。
依韻和吳正仲屯田重臺梅花詩
作者：梅堯臣
朝代：宋

桃花已滿秦人洞，杏樹猶存董奉祠。
莫怪寒梅獨多葉，只緣樂府有新詩。
依韻和吳正仲聞重梅已開見招
作者：梅堯臣
朝代：宋

難開密葉不因寒，誰翦鵝兒短羽攢。
猶是去年驚目豔，不知從此幾人觀。
重重好蕊重重惜，日日攀枝日日殘。
我爲病衰方止酒，願携茶具作清歡。
依韻和吳正仲赤目見寄
作者：梅堯臣
朝代：宋

尋常不病眼，青白看人多。
暫見朱成碧，難逢扁與和。
金篦舊說在，訶子古方磨。
我自苦風痹，思君那得過。
依韻和吳沖卿新葺南齋
作者：梅堯臣
朝代：宋

移病新秋厭直廬，自將僮僕治前除。
已栽楚客江邊草，不學嚴陵瀨上魚。
紅穗拂欄何蒨粲，綠叢無水亦蕭疎。
從今有月君須飲，況與朋親共舍居。
依韻和吳長文舍人對雪懷永叔內翰
作者：梅堯臣
朝代：宋

紫禁低雲拂綺櫳，西垣人憶玉堂翁。
撚髭覓句方傳詠，著樹成花尚舞空。
不管因風吹塞外，任教飛片落杯中。
曉來城郭遮無路，阮籍驅車莫歎窮。
依韻和唐彥猷華亭十詠·三女岡
作者：梅堯臣
朝代：宋

吳王葬三女，因留此岡名。
已化被粲質，合有蘭蕙生。
嬋娟夜月照，晻藹朝霧平。
古魂如未泯，不遠闔閭城。
依韻和唐彥猷華亭十詠·吳王獵場
作者：梅堯臣
朝代：宋

孫氏有吳國，四海未息戈。
獵以耀威武，平野萬騎羅。
英雄魏與蜀，貔虎一何多。
世事異莫究，但見桑麻坡。
依韻和唐彥猷華亭十詠·寒穴
作者：梅堯臣
朝代：宋

山頭寒泉穴，浄若鏡面平。
熨齒敲冰冷，貯缾微玉聲。
傍有野鹿跡，上啼林鳥清。
何由一往挹，況復方病醒。
依韻和唐彥猷華亭十詠·崑山
作者：梅堯臣
朝代：宋

陸氏幾世祖，葬此生令名。
猶如産美璞，遂爾傳嘉聲。
寒巖畜奇秀，源水日東傾。
何言千載間，二子不更生。
依韻和唐彥猷華亭十詠·崑山陰
作者：梅堯臣
朝代：宋

我思陸平原，廢宅荒草深。
才高乃速禍，事往不可箴。
饑烏噪樹顛，野鼠窟庭陰。
黄耳亦已死，家書無復尋。
依韻和唐彥猷華亭十詠·柘湖
作者：梅堯臣
朝代：宋

柘土久陷沒，千里嗟水濱。
不復吳鹽邑，空有秦女神。
浩蕩吞海日，曠闊迷天津。
扁舟誰能往，旦暮逢漁人。
依韻和唐彥猷華亭十詠·秦始皇馳道通吳城
作者：梅堯臣
朝代：宋

秦帝觀滄海，勞人何得脩。
石橋虹霓斷，馳道鹿麋遊。
車轍久已沒，馬迹亦無留。
驪山寶衣盡，萬古空冢丘。
依韻和唐彥猷華亭十詠·華亭谷
作者：梅堯臣
朝代：宋

斷岸三百里，縈带松江流。
深非桃花源，自有漁者舟。
閑意見水鳥，日共泛觥籌。
何當騎鯨魚，一去幾千秋。
依韻和唐彥猷華亭十詠·陸瑁養魚池
作者：梅堯臣
朝代：宋

來觀瑁湖水，乃是陸生居。
春塘草幾變，誰膾此中魚。
莫容科斗應，亦有魯王餘。
不隨蛟龍飛，神鼈未可除。
依韻和唐彥猷華亭十詠·顧亭林
作者：梅堯臣
朝代：宋

鄉林空林木，不見古人居。
猶尋古人跡，更與古人疎。
昔爲賢豪里，今作魑魅墟。
湖邊夜夜月，光彩波上餘。
依韻和太祝同諸君遊園湖見寄
作者：梅堯臣
朝代：宋

陽春何處來，客自商丘至。
一唱新辭工，始見故人意。
園林誰與遊，卉木欣已媚。
花上有微陰，水邊無近思。
遥憐數觴豆，何必親歌吹。
牧馬憶當時，招延遺舊地。
不逢浮沼雁，但見銜魚翠。
日予謬詞律，答句嗟蕪累。
安能接賢彥，樂事聯輕騎。
獨不負春風，塵纓此懷愧。
依韻和子聰夜雨
作者：梅堯臣
朝代：宋

窗燈光更迥，宿霧晦層簷。
寒氣微生席，輕風欲度簾。
濕螢依草沒，暗溜想池添。
況值相如渴，無嫌魯酒甜。
依韻和子聰見寄
作者：梅堯臣
朝代：宋

嘗念餞行舟，風蟬動去愁。
獨登孤岸立，不見遠帆收。
及送故人盡，亦嗟歸迹留。
洛陽君更憶，寧復醉危樓。
依韻和季野見招
作者：梅堯臣
朝代：宋

悲憂如路去無程，靖節終朝酒自傾。
苦苦來招爲醉伴，西山不使伯夷清。
依韻和孫侔鴈蕩二首·其一
作者：梅堯臣
朝代：宋

海邊巉絕有蒼山，怪怪奇奇物象閑。
百丈素流珠噴薄，千重紅樹火回環。
遠尋僧寺石屏下，時遇野人雲屋間。
今日京華見君說，便思輕舸出東關。
依韻和孫侔鴈蕩二首·其二
作者：梅堯臣
朝代：宋

鴈蕩高高路莫通，銜蘆秋翼入雲峯。
山頭水闊不見影，巖下沙平時有蹤。
千仞柱天何斂閃，萬工揮筆漫輕濃。
葛巾蠟屐未能著，空羨青蒼重復重。
依韻和孫浦二都官展墓由大明精舍而歸·其一
作者：梅堯臣
朝代：宋

新松煙翠入衣巾，雨後岡原不起塵。
霜露悲懷今正切，曾非結客去尋春。
依韻和孫浦二都官展墓由大明精舍而歸·其二
作者：梅堯臣
朝代：宋

拜壠忽生寒食心，應緣春入感啼禽。
淚霑宿草根仍凍，馬立荒沙跡已深。
野老輟耕風料峭，山房開晝日陰森。
歸鞍却望原頭路，羃歷輕煙物景沉。
依韻和孫秀才朱長官見寄·其一
作者：梅堯臣
朝代：宋

古來富貴蹈危機，樂性安貧莫謂非。
未及功名蒼鬢改，欲從疎懶五湖歸。
依韻和孫秀才朱長官見寄·其二
作者：梅堯臣
朝代：宋

昔年同志逢時盡，今日相親似子稀。
犀僕忽辭雲海上，遠持雙璧扣吾扉。
依韻和孫都官河上寫望
作者：梅堯臣
朝代：宋

河上風煙愛此邦，吳艘越舸不相降。
魚腥矗矗橋邊市，花暗深深竹裏窗。
蹴踘漸知寒食近，鞦韆將立小鬟雙。
年光取次須偷賞，何用功名節與幢。
依韻和守賢上人晚秋書事
作者：梅堯臣
朝代：宋

秋霧鬰不開，曚曨夾溪樹。
深枝尚宿禽，寒葉時驚露。
我居溪之陰，早景誠所慕。
開谿吐初陽，獨吟神與晤。
豈意方袍人，而懷此焉趣。
忽枉瓊玖章，無慙惠休句。
依韻和宋中道見寄
作者：梅堯臣
朝代：宋

歲在涒灘初別子，子適廣平裨郡理。
廉頗臺傾有遺址，今逢四方弓久弛。
時不用兵皆樂鄉，念我貧居天子庠。
抱經臨案空循行，貌垢不洗顔蒼蒼。
得時少壯相揄揚，獨行無侶心浶浪。
腸如轆轤轉井床，內饑外寒膚粟芒。
若此煎炒何心腸。
王都浩浩多球琅，懷珉安可爭焜煌。
舊朋升騰皆俊良，歿不發語生括囊。
巍巍堯舜開明堂，大調金石來鳳皇。
鴛鴦戟翼方在梁，福祿其宜無不臧。
已甘老死填溝隍，殭尸闔棺猶目張。
仲尼生世尚徨徨，豈能强聒爭蹌蹌。
未由見子舉以觴，北望大河衣袂攘。
牽牛橫漢不服箱，欲往乘車無可當。
天駟有星名曰房，又欲乘馬行幽荒。
牛雖蹄瑩馬眼光，既不我駕路阻長。
我懷炳炳何日忘，半夜攬琴彈履霜。
寫意緘辭無雁將，低雲作雪正蒼茫。
依韻和宋中道觀八月二十八日車駕朝謁景靈宮
作者：梅堯臣
朝代：宋

都人夾望禁槐傍，閶闔初開旭日光。
彫玉翠鞍牽騕褭，盤龍朱輦爛文章。
焚香閟殿開嚴帳，汲水寒溝洒廣莊。
一見天顔萬人喜，却迴宮禁樂聲長。
依韻和宋中道雨夜
作者：梅堯臣
朝代：宋

暗驚料峭寒，春雪兼春雨。
知勝早朝人，閒眠不開戶。
丘壑豈無容，泥塗還自取。
誰吟何遜詩，不覺逢逢鼓。
依韻和宋次道學士紫宸早謁
作者：梅堯臣
朝代：宋

陸生聲譽在雲間，來預簪裾謁帝顔。
冠劍有容夔與禼，文章全盛馬兼班。
躭躭玉宇龍纏棟，藹藹金鋪獸齧環。
却出常衙殿前過，戟衣風動自相攀。
依韻和宋次道答弟中道喜還朝
作者：梅堯臣
朝代：宋

白首謬陪兄弟間，阿連初喜客兒還。
池塘夢句君能得，咳唾成珠我未閑。
陋巷閉門誰扣扣，茂林飛鳥自班班。
歸來又接同袍會，月下朱閎不用關。
依韻和宣城張主簿見贈
作者：梅堯臣
朝代：宋

韓子於文章，所貴不相傚。
譬彼古今人，同心不同貌。
吉從志久慕，亦以重名教。
鳴鐘與享鼎，易厭非苦樂。
祿仕不及親，揚名可爲孝。
君方佐大邑，美錦同翦鉸。
遂令吾鄉民，綢直無曲橈。
既暇乃作詩，欲與前人較。
朝來忽有贈，捧若管窺豹。
又如捕鯨魚，空自持網罩。
心降醉且睡，昏昏不知覺。
依韻和寒食偶書
作者：梅堯臣
朝代：宋

去歲逢今日，雨寒田舍家。
繫驄烏臼樹，燒眼杜鵑花。
轉塢泥塍滑，迷村草徑叉。
旋挑初出筍，漫掐自生茶。
農斧穿桑齾，牛童綰髻丫。
鄉園方在遠，看及種胡麻。
依韻和希深新秋會東堂
作者：梅堯臣
朝代：宋

何必水周堂，翛然萬木凉。
朋簪茲共樂，節物自迎商。
巧笑承歡劇，新詞度曲長。
驂鸞悲霧扇，泛蟻釂雲漿。
並蒂榴房熟，連叢桂蘂香。
人初投轄醉，客甚摻撾狂。
鬢約寒鴉碧，衣輕舞蝶黄。
流波閑任注，錯席豈依行。
亹亹談寧倦，厭厭夜未央。
良時誠可惜，清燕此無荒。
依韻和希深立春後祀風伯雨師畢過午橋莊
作者：梅堯臣
朝代：宋

青郊誰駐馬，謝客思池塘。
野水微波綠，江梅嫩蘂黄。
初從奠風雨，遂此樂壺觴。
已愛幽禽語，園林即日芳。
依韻和希深遊大字院
作者：梅堯臣
朝代：宋

夫君康樂裔，顧我子真派。
湛然懷清機，越爾尋虛界。
暫來香園中，共憩寒松大。
先生醉復吟，長老言不壞。
信與賞心符，寧同俗士愛。
杖屨恣遊遨，池塘仍感槩。
焚香露蓮泣，聞磬霜鷗邁。
青板今已空，濁醪誰許載。
軟草當熊絪，低篁挂纓带。
不覺月明歸，候門僮僕怪。
依韻和希深遊府學
作者：梅堯臣
朝代：宋

東府尊儒日，中州進學初。
牲牢奠商後，典籍講秦餘。
大法存無外，羣英樂自如。
時慙遊聖末，來駕折轅車。
依韻和希深遊樂園懷主人登封令
作者：梅堯臣
朝代：宋

竹映紅蕖水榭開，門閑乳雀下青苔。
伊人何戀五斗粟，不作淵明歸去來。
依韻和希深雨後見過小池
作者：梅堯臣
朝代：宋

碧池新雨後，清興一何賒。
有客過顔巷，無貧似阮家。
白醪聊泛蟻，黄菊未開花。
既至休辭醉，君其奈歲華。
依韻和師厚別後寄
作者：梅堯臣
朝代：宋

吾與爾別未及旬，吾家依舊甑生塵。
閉門不出將誰親，自持介獨輕貨珍。
盤餐豈有鹹酸辛，苦吟輟寢昏繼晨。
夜光忽怪來何頻，採拾若在滄海垠。
和者彌寡唯陽春。
依韻和師直仲春雪中馬上
作者：梅堯臣
朝代：宋

自倚春風暖，輕袍犯雪來。
過塘迷綠水，拂樹雜芳梅。
山蔽峯難辨，樵通徑易開。
野行方有味，緩轡不須催。
依韻和師直晚步徧覽五壠川
作者：梅堯臣
朝代：宋

窮覽川原勝，經行未厭頻。
樵深但聞斧，谷暖自留春。
臨水何妨坐，看雲忽滯人。
誰家煙塢裏，竹樹遠相鄰。
依韻和張中樂寺丞見贈
作者：梅堯臣
朝代：宋

朝車走轔轔，暮車走𨌠𨌠。
黄埃蔽車輪，赤日爍車屋。
靡論遠與近，安問疎與熟。
賢愚各有求，往返相磨轂。
我馬不出門，我蹟亦以跼。
心慕中樂賢，道義聞且宿。
其言清而新，其貌古不俗。
書可到二王，辯可折五鹿。
往見未爲勞，定交然後篤。
惠詩何勁敏，對敵射銅鏃。
穿楊有舊手，驚雀無全目。
强酬非所當，宜將弓矢速。
依韻和張應之見贈
作者：梅堯臣
朝代：宋

京洛多游好，相與歲月深。
雖同執一籥，吹曲各異音。
自微衆音響，安感萬物心。
我窮子來唁，慷慨發長吟。
依韻和徐元輿讀寄內詩戲成
作者：梅堯臣
朝代：宋

鴛鴦同白首，相得在中河。
水客莫驚笑，雲間比翼多。
依韻和戲題
作者：梅堯臣
朝代：宋

楊州太守重交情，我欲西歸未得行。
寒食尚賒花水近，妻孥煎去到天明。
依韻和持國新植西軒
作者：梅堯臣
朝代：宋

開地臨廣衢，崇崇十餘畝。
新軒稍偏北，治圃亦西酉。
盎中植菡萏，水不過升斗。
小桂未得地，驗活徒掐朽。
上乏幽禽啼，下多穴蟻走。
藥苗雖無補，欲比山中有。
澆灌同一時，萌芽或先後。
松株不滿尺，廊廟色已厚。
稟性久且堅，物理豈無偶。
椶櫚仍未大，散葉纔八九。
夏綠與冬青，各各自爲友。
吾軒還處西，脩竹爾後取。
兩莫論是非，但可吟對酒。
依韻和挺之晨起見寄
作者：梅堯臣
朝代：宋

淺水不堪泛，暗灘時激聲。
晨都望迢遞，窮旅思屏營。
芳草同誰藉，投壺自喚名。
得君晨起詠，遠遠見交情。
依韻和接花
作者：梅堯臣
朝代：宋

唯是圃人巧，非關元化偏。
折條違物理，遷豔得花權。
美女嫁寒壻，醜株生極妍。
世間多妄合，吾不謂之然。
依韻和文鑒師贈別
作者：梅堯臣
朝代：宋

來見寒沙鳥，長隨上下波。
乃知游宦跡，不似施松蘿。
子語馬喻馬，吾吟柯伐柯。
清江挂帆去，奈憶故山何。
依韻和新栽竹
作者：梅堯臣
朝代：宋

劚破煙叢带筍移，映軒臨檻特爲宜。
龍孫已見多奇節，鳳實新生入翠枝。
不向阮家林下集，還思渭北水邊窺。
一花一草公休詠，慣作蘭臺侍從詩。
依韻和春日偶書
作者：梅堯臣
朝代：宋

甕面春醅壓嫩藍，盤中鵝䏑亦肥甘。
正宜醉夢輕爲蝶，苦怕酬詩密似蠶。
病起羊公方隠几，歸來陶令只乘籃。
河堤古木欣欣暗，野水新秧拍拍渰。
已向官資隨分足，莫將忠憤等閑談。
況於世上諸般厭，不作人間一例貪。
陋巷自知當退縮，擁門誰解更趨參。
高低趣向難爲合，冷暖情懷固飽諳。
勉意妻兒猶苟祿，强顔冠冕未抽簪。
唯公恩遇留連久，頻對樽罍也負慙。
依韻和春日見示
作者：梅堯臣
朝代：宋

春雨懶從年少狂，一生憔悴爲詩忙。
不能屑屑隨時輩，亦恥區區憶故鄉。
白玉笛聲親府席，六幺花拍動衣香。
龍咽嘹喨留行月，鳳翼趨蹌巧定場。
粉色酒容歡四座，花光燭影照西牆。
虛榮浪貴知多少，安得如君展肺腸。
依韻和昭亭山廣教院文鑑大士喜予往還
作者：梅堯臣
朝代：宋

山暖春煙重，林昏古寺藏。
谿流過曉漲，嶺樹見新行。
馬去侵雲蹟，風來襲野芳。
禪衣頻斗藪，蠟屐莫趨蹌。
飛鼠時過擲，饑禽或下頏。
憑欄何所適，望堞正相當。
捧膳溪童絜，銜花鹿女香。
登臨無險絕，不似畏巖牆。
依韻和晏相公
作者：梅堯臣
朝代：宋

微生守賤貧，文字出肝膽。
一爲清潁行，物象頗所覽。
泊舟寒潭陰，野興入秋菼。
因吟適情性，稍欲到平淡。
苦辭未圓熟，刺口劇菱芡。
方將挹溟海，器小已瀲灧。
廣流不拒細，愧抱獨慊慊。
疲馬去軒時，戀嘶芻秣減。
茲繼周南篇，短橈寧及艦。
試知不自量，感涕屢揮摻。
依韻和普上人古琴見贈
作者：梅堯臣
朝代：宋

獨蠒絲爲絃，九竅珥爲軫。
彈風松颼颼，聽水流泯泯。
欣者舉袖舞，悲者欲涕隕。
若此輒動人，干時固能準。
虞舜今在上，南薰思無盡。
依韻和李君讀余注孫子
作者：梅堯臣
朝代：宋

我世本儒術，所談聖人篇。
聖篇闢乎道，信謂天地根。
衆賢發藴奧，授業稱專門。
傳箋與注解，璨璨今猶存。
始欲沿其學，陳跡不可言。
唯餘兵家說，自昔罕所論。
因暇聊發篋，故讀尚可溫。
將爲文者備，豈必握武賁。
終資仁義師，焉愧道德藩。
揮毫試析理，已厭前輩繁。
信有一日長，可壓千載魂。
未涉勿言淺，尋流方見源。
廟謀盛夔禼，正議滅烏孫。
吾徒誠合進，尚念有親尊。
依韻和李君錫學士北使見寄
作者：梅堯臣
朝代：宋

行色見車馬，爲之具壺觴。
暫辭甘泉宮，遠奉左賢王。
蒙茸春裘薄，匼匝金絡光。
唯知君命重，不數沙路長。
魯酒雖入脣，胡笳易迴腸。
歸來立螭頭，言動書不忘。
依韻和李宰秋思
作者：梅堯臣
朝代：宋

一葉與風舞，已知天地情。
將令百果實，競振羣蟲聲。
陶令欲收秫，豳人思誓觥。
更吟君麗句，誰爲寫鍾評。
依韻和李密學會流杯亭
作者：梅堯臣
朝代：宋

園林固足勝，景著必人賢。
將泛杯中物，遠分湖水泉。
來從百花底，轉向衆賓前。
易醉緣多病，陪公愧少年。
依韻和李察推留別
作者：梅堯臣
朝代：宋

我學猶肥腱，一食輒易厭。
君何以名虛，每來車馬淹。
經術素所淺，道義安得漸。
獨有寒苦吟，可與前古兼。
今者抱悲哀，憔悴居窮閻。
愁鳴無好音，亟別空顧瞻。
詩言留彼美，欲和慙無鹽。
短兵當長戈，焉得不盡殲。
又如握枯蒿，逆風乘烈炎。
膏肓靡自療，誰復望針砭。
依韻和李舍人旅中寒食感事
作者：梅堯臣
朝代：宋

一百五日風雨急，斜飄細濕春郊衣。
梨花半殘意思少，客子漸老尋游非。
戢戢車徒九門盛，寥寥煙火萬家微。
今朝甘自居窮巷，無恨墦間得醉歸。
依韻和杜相公謝蔡君謨寄茶
作者：梅堯臣
朝代：宋

天子歲嘗龍焙茶，茶官催摘雨前牙。
團香已入中都府，鬭品爭傳太傅家。
小石冷泉留早味，紫泥新品泛春華。
吳中內史才多少，從此蒓羹不足誇。
依韻和杭州梅龍圖入淮見寄
作者：梅堯臣
朝代：宋

東都車馬苦飛霾，南國桅帆喜過淮。
船背插旗風自展，沙頭迎浪雪相排。
白魚已薦糟增味，紅稻新炊粟厭懷。
定似謝公吟遠岫，錢塘應合有高齋。
依韻和梅龍圖觀小錄
作者：梅堯臣
朝代：宋

四百鸞皇羽翼成，高低輕重出權衡。
他時俱作公卿去，誇是王家門下生。
依韻和楊州許待制竹拄杖
作者：梅堯臣
朝代：宋

楚竹翦霜叢，何慙漢使筇。
鳩形殊用刻，馬箠不同功。
挺特生難變，支離分已窮。
輕肥思比鶴，短髮任如蓬。
倚以爲高趣，持之見素風。
步郊聊實下，行樂偶從東。
屢刺莓苔破，深穿苑圃通。
辯繁時畫地，默意或書空。
古血有湘跡，舊林無阮蹤。
將渠誰覺老，要此豈關慵。
莫駭傾巢鳥，須虞蠹穴蟲。
誰能求道術，跨作上天龍。
依韻和楊敏叔吳門秋晚見寄
作者：梅堯臣
朝代：宋

方在洞庭上，秋懷那得禁。
西風楚波惡，度雁海雲陰。
洛客吟初苦，騷人思已深。
顛毛隨日減，冉冉不勝簪。
依韻和楊直講九日有感
作者：梅堯臣
朝代：宋

也持黄菊蕊，時望白衣人。
苜蓿從來厭，茱萸却乍親。
護霜雲不散，吹帽客何貧。
莫要悲摇落，秋花更勝春。
依韻和歐陽永叔中秋邀許發運
作者：梅堯臣
朝代：宋

看取主人無俗調，風前喜御夾衣凉。
競邀三五最圓魄，知比尋常特地光。
豔曲旋教皆可聽，秋花雖種未能香。
曾非惡少休防準，衆寡而今不易當。
依韻和歐陽永叔同遊近郊
作者：梅堯臣
朝代：宋

洛水橋邊春已迴，柳條葱蒨眼初開。
無人拾翠過幽渚，有客尋芳上古臺。
林邃珍禽時一囀，酒酣紅日未西頹。
知君最是憐風物，更約偷閑取次來。
依韻和歐陽永叔秋懷擬孟郊體見寄二首·其一
作者：梅堯臣
朝代：宋

我居西北地，秋無東南風。
木脫不塞望，高臺空九重。
音塵安可得，鴻鴈鳴霜中。
日看紫苔生，乃見三經窮。
一聞離騷篇，寫盡楚客胸。
胸懷如寶匣，夜夜吼生銅。
依韻和歐陽永叔秋懷擬孟郊體見寄二首·其二
作者：梅堯臣
朝代：宋

秋思公何高，堆積自嵱嵷。
出爲悲秋辭，萬仞見孤聳。
念我老於詩，我髮實種種。
而後傷故人，故人多作塚。
陰風夜木嘷，窸窣聞鬼悚。
獨我忘形骸，百事乃纖冗。
不眠霜月上，霜月如可捧。
依韻和歐陽永叔黄河八韻
作者：梅堯臣
朝代：宋

少本江南客，今爲河曲遊。
歲時憂漾溢，日夕見奔流。
齧岸侵民壤，飄槎閣雁洲。
峻門波作箭，古郡鐵爲牛。
目極高飛鳥，身輕不及舟。
寒冰狐自聽，源水使嘗求。
密樹隨灣轉，長罾刮浪收。
如何貴沈玉，川興是諸侯。
依韻和正仲寄酒因戲之
作者：梅堯臣
朝代：宋

上字黄封誰可識，偷傳王氏法應真。
清淮始變醅猶薄，句水新來味更醇。
欲擬比酥酥少色，曾持勸客客何人。
紅梅雖是吾家物，老去無心一醉春。
依韻和正仲賦楊兵部吳興五題·□□□
作者：梅堯臣
朝代：宋

雨過見虹明，長橋欲映城。
窗間晴氣入，空際晝凉生。
有扇徒看畫，無冰自覺清。
人知太守姓，不減漢公名。
依韻和正仲賦楊兵部吳興五題·明月樓
作者：梅堯臣
朝代：宋

霅霅前溪白，蒼蒼後嶺巍。
人疑槎上客，星合蚌中暉。
影轉闌干迥，杯行漏鼓稀。
只知誇粉黛，不向桂邊歸。
依韻和正仲賦楊兵部吳興五題·清風樓
作者：梅堯臣
朝代：宋

在昔有佳句，故人如遠來。
競生吳客衽，不上楚王臺。
稍拂清樽動，時吹翠帟開。
長安在何處，水鳥望中迴。
依韻和正仲賦楊兵部吳興五題·碧瀾堂
作者：梅堯臣
朝代：宋

虛雲臨滉漾，橋勢對隆穹。
環珮佳人去，汀洲翠带空。
橘船過砌下，蘭棟起雲中。
欲問芳菲地，吳王一廢宮。
依韻和正仲賦楊兵部吳興五題·逍遥堂
作者：梅堯臣
朝代：宋

江東有賢守，好客似春申。
自構杏梁地，不生珠履塵。
樂章思季子，後俊得吳均。
寢卧在其下，知君學至人。
依韻和正仲重臺梅花
作者：梅堯臣
朝代：宋

芳梅何蒨蒨，素葉吐層層。
近臘寒猶勁，先春氣已承。
冷香傳去遠，靜豔密還增。
有意常欺雪，無功合鏤冰。
早煙籠玉暖，凍雨浴脂凝。
漢女新粧薄，燕姬瘦骨稜。
壓枝唯恐折，簇萼似難勝。
神物終來護，江鄉未解矜。
獨奇心豈欲，寄遠客何曾。
不見黄鸝度，寧防粉蝶凌。
月光臨更好，谿水照偏能。
畫軸開雲霧，宮刀翦綵繒。
都無筆可衒，莫信巧堪憑。
丹杏塵多雜，夭桃俗所稱。
故林嘗渴望，大庾更愁登。
重和陽春曲，聲辭猥媿仍。
依韻和武平九月十五日夜北樓望太湖
作者：梅堯臣
朝代：宋

東吳臨海若，看月上青冥。
河漢微分練，星辰淡布螢。
細煙沉遠水，重露裛空庭。
孤坐饒清興，惟將影對形。
依韻和武平別後見寄
作者：梅堯臣
朝代：宋

溪遠檣危一望遥，此焉悽絕府中僚。
已同雁鶩依清淺，共看鸞皇上泬寥。
別岸無端縈細柳，迴舟不忍過新橋。
醉來事事能生感，誰道愁腸酒易銷。
依韻和武平昇卞二山
作者：梅堯臣
朝代：宋

北峯壓城蒼，南岫緣溪綠。
誰知昔人遊，尚想叢桂馥。
鳥獸安可羣，呼鳴自爲族。
儻聞羨門術，一躡塵外躅。
依韻和武平苕霅二水
作者：梅堯臣
朝代：宋

昔愛伊與洛，今逢苕與霅。
南郭復西城，曉色明於甲。
塵纓庶可濯，白鳥誰來狎。
落日潭上歸，魚歌自相答。
依韻和永叔久在病告近方赴直道懷見寄二章·其一
作者：梅堯臣
朝代：宋

浴堂深殿近皇居，秋夕詞臣直宿初。
宮女穿針爭落月，官奴持獨看殘書。
萬家乞巧心無盡，斜漢飛光望有餘。
枕上江山夢猶熟，五更風雨過簾疎。
依韻和永叔久在病告近方赴直道懷見寄二章·其二
作者：梅堯臣
朝代：宋

玉轡瓏瓏出絳宮，青槐馳道曉煙中。
塵頭尚裛洗車雨，馬耳前趨吹鬣風。
聞說自將身許國，不須仍以醉爲公。
我今才薄都無用，六十棲棲未歎窮。
依韻和永叔內翰西齋手植菊花過節始開偶書見寄
作者：梅堯臣
朝代：宋

晝惜日易沉，夜惜月易曉。
重陽種菊花，此意亦大好。
所嗟時節晚，又失澆培早。
開榮獨是遲，造化徒費巧。
霜前擁繁萼，籬下同隕槁。
微根發再綠，復笑王孫草。
莊生語鵬鷃，樂不計大小。
能齊乃有餘，但恐知者少。
常愛阮嗣宗，遇酒醉則倒。
杯中得賢趣，世上逐金裊。
依韻和永叔內翰酬寄楊州劉原甫舍人
作者：梅堯臣
朝代：宋

東望淮海間，恨無鴻鵠羽。
鴻鵠日已飛，風雪歲將暮。
憶聽談老莊，達生無恐懼。
我今齒髮疎，何異樹有蠹。
離別不必道，俛仰已成故。
書問雖懶爲，夢寐則往屢。
乘桴思仲尼，好勇慙季路。
願希隆中卧，不是邀三顧。
二公廊廟才，酬寄封尺素。
臯夔久相稱，舜禹時已遇。
舉杯向明月，此意聊可寓。
依韻和永叔勸飲酒莫吟詩雜言
作者：梅堯臣
朝代：宋

我生無所嗜，唯嗜酒與詩。
一日舍此心腸悲，名存貴大不輙思。
甑空釜冷不俛眉，妻孥凍饑數恚之。
但自吟醉與世違，此外萬事皆莫知。
王公謁請衆去早，既衰愈懶身到遲。
日高倦僕顔色沮，况騎瘦馬兩耳垂。
厭此勞苦不喜出，唯有文字時能爲。
諸公尚恐竭智慮，勤勤勸飲莫我卑。
再拜受公言，竊意公矯時。
只愛詩，謂余癡。
依韻和永叔同遊上林院後亭見櫻桃花悉已披謝
作者：梅堯臣
朝代：宋

去年君到見春遲，今日尋芳是夙期。
祇道朱櫻纔弄蘂，及來幽圃已殘枝。
飄英尚有遊蜂戀，著子唯應谷鳥知。
把酒聊能慰餘景，乘歡不厭夕陽時。
依韻和永叔子履冬夕小齋聯句見寄
作者：梅堯臣
朝代：宋

遥知夜相過，對語冷無火。
險辭鬭尖奇，凍地抽笋笴。
唫成欲寄誰，談極唯思我。
學術窮後先，文字少許可。
敢將蠡測海，有似脂出輠。
必餓嘗見憂，此病各又果。
弊駕當還都，重門不須鏁。
到時春怡怡，萬柳枝娜娜。
定應人折贈，只恐絮已墮。
行橐且不貧，明珠藏百顆。
依韻和永叔戲作
作者：梅堯臣
朝代：宋

琵琶轉撥聲繁促，學作饑禽啄寒木。
木蠹生蟲細穴深，長啄歊鏗未充腹。
朧弦疊響入衆耳，發自深林答空谷。
上弦急逼下弦清，正如螗螂捕蟬聲。
坐中賓歡呼酒飲，門外客疑將欲行。
主人語客客莫去，彈到古樹裂丁丁。
內賓外客曾未聽，乍聞此曲無不驚。
還憶昭君入胡虜，烏孫帳下邊馬鳴。
安知如今有樂事，能使女奚飛玉觥。
女奚年小殊流俗，十月單衣體生粟。
言事關西楊廣文，廣文空腹貪教曲。
曲奇譜新偷法部，妙在取音時轉軸。
翰林先生多所知，又笑畫圖收滿屋。
不肯那錢買珠翠，任從堆插階前菊。
功曹時借乃許出，他日求觀龜殻縮。
我嗟老鈍不如渠，幸得交朋時借娛。
但樂休計有與無。
依韻和永叔景靈致齋見懷
作者：梅堯臣
朝代：宋

翰林文字本雄强，況復齋祠向靜坊。
高樹黄鸝無去意，深廊朱幕動微凉。
不嗟門外塵沙苦，只覺壺中歲月長。
庭下陰苔未教掃，榴花紅落點青蒼。
依韻和永叔澄心堂紙答劉原甫
作者：梅堯臣
朝代：宋

退之昔負天下才，掃掩衆說猶除埃。
張籍盧仝鬭新怪，最稱東野爲奇瑰。
當時辭人固不少，漫費紙札磨松煤。
歐陽今與韓相似，海水浩浩山嵬嵬。
石君蘇君比盧籍，以我擬郊嗟困摧。
公之此心實扶助，更後有力誰論哉。
禁林晚入接俊彥，一出古紙還相哀。
曼卿子美人不識，昔嘗吟唱同樽罍。
因之作詩答原甫，文字駚穩如刀裁。
怪其有紙不寄我，如此出語亦善詼。
往年公贈兩大軸，於今愛惜不輙開。
是時有詩述本末，值公再入居蘭臺。
崇文庫書作總目，未暇綴韻酬草萊。
前者京師競分買，罄竭舊府歸鄒枚。
自慙把筆粗成字，安可遠與鍾王陪。
文墨高妙公第一，宜用此紙傳將來。
依韻和永叔秋日東城郊行
作者：梅堯臣
朝代：宋

郊原物老莽然中，寓興驅車向國東。
夾道名園迷屈曲，壓枝秋實亂青紅。
寒畦覆綠將收菜，野蝶雙飛尚繞叢。
田父欣來問行幸，依稀還似鬭雞翁。
依韻和永叔見寄
作者：梅堯臣
朝代：宋

春風約柳一片西，欲託鳥翼傳音稽。
昨朝偶向東城去，草草又逢驄馬蹄。
長髯御史威正峭，沙堤來坐氣吐霓。
我乘小駟雖甚瘦，喜見驂馭猶解嘶。
適聞南都接大尹，笑我出處今何迷。
恥趨捷徑身已老，懲羹何用頻吹齏。
蛟龍失水等蚯蚓，鱗角雖有辱在泥。
困居廢井誰引手，豈得更望青雲梯。
筆鋒勁發若强弩，餘力曾徹七重犀。
倦禽雄雌不飽腹，日暮徒念還巢棲。
大椿朝菌各有盡，此物何怪莊叟齊。
誠知豪俠自快樂，東郊南陌競鬭雞。
胸中有道無廣狹，包括宇宙在一稊。
何時與公去穎尾，湖水漫漫如玻瓈。
世間會合固不易，況乃仕宦多相睽。
正似郵亭戀行者，未到止息空歌驪。
我貧尚不給朝夕，焉得負郭置稻畦。
筋骸幸且稍輕健，山水縱好無路躋。
儻公他時買田宅，願以藜杖從招携。
吾兒詩書不足教，亦以助力於耕犂。
依韻和永叔都亭館伴戲寄
作者：梅堯臣
朝代：宋

去年鎖宿得聯華，二月牆頭始見花。
今日都亭公感物，明朝太學我辭家。
依韻和永叔雪後見寄兼云自尹家兄弟及幾道散後子聰下縣久不得歸頗有離索之歎
作者：梅堯臣
朝代：宋

常欲登芒嶺，無由見洛橋。
雪飛關戍迥，人憶剡溪遥。
廣隰嘶征雁，長河起怒飈。
遽言歡友散，能使去魂銷。
晚日窮幽藹，愁雲暝泬寥。
縱令佳約在，載酒定何邀。
依韻和江鄰幾癸巳六月十日同刁吳韓楊飲范景仁家晚赴館宿覩吳興太守章伯鎮題壁記辛卯仲秋初吉九月十一日十月二十二日十二月十一日壬辰二月一日館直慨然有感
作者：梅堯臣
朝代：宋

江翁多感槩，飲散來直廬。
題蹤有舊友，連蹇常與渠。
昨歸天祿下，念昔悲有餘。
未久復外補，安能戀清虛。
得請向苕霅，幽懷寄禽魚。
高城浸湖光，面面當紅蕖。
晚乘畫舫游，四坐羅輕裾。
數杯已酩酊，萬事應破除。
不愛趨時近，不恤與世疎。
百歲且過半，冉冉將焉如。
誰慕八十叟，猶在磻溪漁。
嗟哉再宿夕，乃自仲秋初。
清談固隔絕，可見壁上書。
依韻和池守王微之訪別
作者：梅堯臣
朝代：宋

君榮初出守，我老未東歸。
病眼生花早，蒼毛似葉稀。
往還從更少，談笑暫相依。
不及秋鴻翼，能隨向楚飛。
依韻和烏程李著作四首 霅上二首 其一
作者：梅堯臣
朝代：宋

共愛霅溪風物美，春來清可鑑鬚眉。
蘋生楚客將歸日，花暖吳蠶始浴時。
臨水竹樓通市陌，跨橋雲屋接川湄。
畫船載酒期君醉，已是無謀助翦夷。
依韻和烏程李著作四首 霅上二首 其二
作者：梅堯臣
朝代：宋

靚粧豔服遊川上，簫鼓聲中俗自歡。
寄語春風休用惡，恐教潭水起波瀾。
依韻和烏程李著作四首·早春遊南園
作者：梅堯臣
朝代：宋

東國春歸早，南園百卉宜。
萱芽開翠穎，杏萼破煙姿。
青壠將鳴雉，喬林未囀鸝。
石尤風莫起，芳物畏君吹。
依韻和烏程李著作四首·縣署西園
作者：梅堯臣
朝代：宋

春入西園何苦誇，我曾狂醉洛城花。
如今老大都無興，獨坐晴軒看落霞。
依韻和玉汝舟中見懷
作者：梅堯臣
朝代：宋

遥聞出舟望，始愛川原廣。
春冰未破時，旋拉寒篙響。
鳴雁似相隨，遠日聊一仰。
能知狀物工，把筆獨見想。
依韻和王中丞憶許州西湖
作者：梅堯臣
朝代：宋

拍岸千尋水，陪京第一州。
艷光落日改，明月與人留。
細浪差差蹙，深灣曲曲幽。
跳鱗無限樂，春蔓不勝柔。
晚下蛙爲吹，閑來葉作舟。
亂禽喧後塢，急雨過西疇。
負笱漁郎去，將雛燕子秋。
跨橋尋島入，疏竇出城流。
密樹能藏馬，晴沙自立鷗。
緣何探景備，平昔從公遊。
依韻和王介甫兄弟舟次蕪江懷寄吳正仲
作者：梅堯臣
朝代：宋

楚客連檣泊晚風，吳人江畔醉無窮。
少陵失意詩偏老，子厚因遷筆更雄。
貫口信潮千里至，平沙落日一時紅。
知君兄弟才名大，我愧白頭遼水東。
依韻和王司封離白沙途中感懷
作者：梅堯臣
朝代：宋

淮雨夜飛氛祲銷，星躔歷歷轉隨杓。
黄童謾對日如月，賈誼休悲鵩似鴞。
市骨已知求駿馬，輶車何用載田驕。
不唯忠憤心如此，王佐才高賦小鷯。
依韻和王平甫見寄
作者：梅堯臣
朝代：宋

兄爲太守兩輪朱，仲泛吳人燕尾艫。
且看洞庭多橘柚，莫懷江國有枌榆。
少遊山水殊非俗，老愛詩書又似愚。
百事輸君休問我，風沙不比在雲湖。
依韻和王平甫見寄
作者：梅堯臣
朝代：宋

尊王興霸國，古莫重齊桓。
仲尼書大法，亦莫重更端。
文章革浮澆，近世無如韓。
健筆走霹靂，龍蛇奮潛蟠。
颺風何端倪，鼓蕩巨浸瀾。
明珠及百怪，容畜知曠寬。
其後漸衰微，餘襲猶未彈。
我朝三四公，合力興憤歎。
幸時構明堂，願爲櫨與欒。
期琢宗廟器，願備次玉玕。
謝公唱西都，予預歐尹觀。
乃復元和盛，一變將爲難。
行將三十載，衣被劇纖紈。
後生喜成功，往往舞朱干。
君家兄弟賢，挺拔尤堅完。
譬彼登泰山，孰辨雲徑槃。
忽在高高巔，兩腋猶插翰。
我久知子名，曾未接子驩。
前者和君詩，薄言慙兒肝。
淮南喜子來，袖刺字未漫。
明日聞渡江，留書特相安。
今又獲嘉辭，至味非鹹酸。
依韻和王幾道塗次杏花有感
作者：梅堯臣
朝代：宋

馬上逢丹杏，芳條拂眼過。
可憐荒徑少，不道故園多。
豔萼黏紅蠟，僊葩縐薄羅。
客心知易感，路遠奈愁何。
依韻和王景彝學士紫宸仲冬早謁
作者：梅堯臣
朝代：宋

朝開閶闔九重深，望拜珠旒照玉簪。
霜氣稍迴龍陛峻，日光微轉鳳樓陰。
庭中細仗穿旗脚，案外薰爐對殿心。
我預千官少裨補，欲將歌頌播堯音。
依韻和王景彝對雪
作者：梅堯臣
朝代：宋

天雪霰成先暴集，地中陽復已如期。
穿林斗覺縈風急，入袖初驚學舞遲。
樓上溫貂方貰酒，竹間寒雀未辭枝。
平明君向螭頭立，玉座爐烟細細時。
依韻和王景彝憶秋
作者：梅堯臣
朝代：宋

隴首欲看飛去雲，槎頭安得卷輕輪。
流烏不轉天邊日，乘馬猶知果下人。
空渴魏臺冰在井，從悲楚客淚緣巾。
炎炎赫日偏憎老，眼耳昏聾半塞塵。
依韻和王景彝馬上忽見槐花
作者：梅堯臣
朝代：宋

六月御溝馳道間，青槐花上夏雲山。
退朝側帽驚時晚，近樹聞香暗詠閑。
新雨賈生車喜出，舊年潘岳鬢添斑。
老慙太學無經術，空飽齏鹽强往還。
依韻和發運許主客詠影
作者：梅堯臣
朝代：宋

答影陶潛興，長吟爲我聽。
與之相遇日，曾不異於形。
動靜隨生趣，存藏委曜靈。
莊周疾走意，推本置諸銘。
依韻和睢陽杜相公答蔡君謨新體飛草書
作者：梅堯臣
朝代：宋

丹砂篆印發題封，雲母屏開照耀中。
漠漠蛟綃吹入紙，翹翹蠆髮卷隨風。
新番自與鴻都異，舊法唯應堊帚同。
丞相報詩何處問，清泠池上雁能通。
依韻和石昌言學士求鼠鬚筆之什鼠鬚鼠尾者前遺君謨今以松管代贈
作者：梅堯臣
朝代：宋

江南飛鼠拔長尾，勁健頗勝中山毫。
其間又有蒼鼠鬚，入用不數南雞毛。
二物緩急豈常獲，捕刺徒爾操蠻刀。
舊藏已贈蔡夫子，報君松管何蕭騷。
依韻和磁守王幾道屯田暑夜懷寄
作者：梅堯臣
朝代：宋

地厚天青冥，故交榮謝并。
何當一壺酒，以昔相與傾。
君今二千石，未往戀山楹。
山楹夜對月，孤懷豈忘情。
貴者幾何逝，賤者幾何生。
夏簟且安寢，明星上東城。
依韻和禁煙近事之什
作者：梅堯臣
朝代：宋

狂風暴雨已頻過，近水棠梨著未多。
窈窕踏歌相把袂，輕浮賭勝各飛堶。
閑牽白日游絲颺，細驀黄金舞带拖。
小苑芳菲花鬭蕊，華堂嘲哳燕爭窠。
西州駿馬頭如剝，南國佳人頸似瑳。
結客追隨傾畫榼，分朋游樂藉青莎。
鞦韆競打遺鈿翠，芍藥將開翦纈羅。
我病乞求新火炙，無心更聽竹枝歌。
依韻和秋夜對月
作者：梅堯臣
朝代：宋

陳王苑裏望空虛，吳客風前憶具區。
橫閣漸看河影轉，繞枝還見鵲驚無。
蟲催織婦機成素，露逼鮫人淚作珠。
才比陶潛無用處，紗巾時任酒霑濡。
依韻和答王安之因石榴詩見贈
作者：梅堯臣
朝代：宋

當年仕宦忘其卑，朝出飲酒夜賦詩。
伊川嵩室恣游覽，爛熳徧歷焉有遺。
是時交朋最爲盛，連值三相更保釐。
謝公主盟文變古，歐陽才大何可涯。
我於其間不量力，豈異鵬摶蒿鷃隨。
見君弟兄入太學，俊譽籍籍聞一時。
而今兩鬢各已白，偶因贈酬言及斯。
升沉是非休要問，百歲歡樂誰能期。
依韻和簽判都官昭亭謝雨迴廣教見懷
作者：梅堯臣
朝代：宋

賽雨何從事，高情苦愛山。
謝公聯句後，惠遠過溪間。
笑處巖相答，歸時酒在顔。
端憂守窮巷，無力共躋攀。
依韻和胡武平懷京下游好
作者：梅堯臣
朝代：宋

南國易悲愁，西風起高樹。
枯荷復送雨，度雁寧知數。
欲問北來音，繫書復若故。
冥飛杳無跡，弋者徒有慕。
况在白蘋洲，而懷石渠署。
石渠多故人，鵷鵠方騫翥。
鏘鳴尚可希，綷翼何由附。
主人頼知己，未變疇昔顧。
乘桴豈仲尼，好勇非季路。
幸依南郡帳，不學邯鄲步。
自守終日愚，都忘向時慮。
睠戀此江湖，親年當喜懼。
既獲庭闈近，又多山水趣。
邇來對明月，千里猶會晤。
長橋人絕聲，舉酒逢秋露。
迥聞孤舟笛，煙水在何處。
俯檻意無涯，跳波魚夜乳。
頗得真隠情，奚須慕巢許。
思寄梅枝香，遠隔蘭溪渡。
緘之付好風，精爽亦隨去。
依韻和胡舍人見唁
作者：梅堯臣
朝代：宋

西垣閣老號文雄，辭體能兼兩漢風。
絳帳舊生雖授學，灞陵歸將已無功。
校文豈論居三上，賦分由來本下中。
不恨早朝秋雨急，猶陪鴛鷺大明宮。
依韻和行之枇杷
作者：梅堯臣
朝代：宋

五月枇杷黄似橘，誰思荔枝同此時。
嘉名已著上林賦，却恨紅梅未有詩。
依韻和行之都官芭蕉詩
作者：梅堯臣
朝代：宋

看取有心常不展，亦知隨分坼佳葩。
無端大葉映蓮幕，却笑菖蒲罕見花。
依韻和表臣先春亭
作者：梅堯臣
朝代：宋

雜花紅間白，遠樹短參長。
天近春歸疾，城高地易凉。
千尋浮遠水，五兩動連檣。
置酒未終樂，山煙生暝隍。
依韻和表臣奎野亭
作者：梅堯臣
朝代：宋

淮光抱城去，山翠落樽前。
魯叟欲浮海，楚人休問天。
野雲將拂幔，水鳥不驚船。
歷覽誰能賦，今聞太守賢。
依韻和表臣憶遊竹園山寺
作者：梅堯臣
朝代：宋

山携謝公妓，竹似阮家林。
花發日初暖，鳥啼春欲深。
朱櫻連葉摘，綠酒带醅斟。
猶想聞歌吹，僧房未暇吟。
依韻和表臣聞與挺之宣叔平甫飲
作者：梅堯臣
朝代：宋

舟淺不能進，反羨車馬馳。
同行各在野，有酒相與期。
堤上聞禽處，桑間落日時。
使君羊筍贈，更飲更追隨。
依韻和表臣見贈
作者：梅堯臣
朝代：宋

中間會與別，不啻二十年。
向來君之官，我必贈以篇。
今過臨淮郡，惠好情聯聯。
訪我車騎都，宴我鶑花然。
此當舟航衝，旅泊逾百千。
迓高而撫下，酒壺柜食連。
使予一日爲，立可見華顛。
遽行恐勞君，數里不得前。
三月汴水淺，蹇滯無我先。
君乃遺我詩，盛稱我爲賢。
比之少陵豪，望我何太全。
又令入時用，目堪事高眠。
安能事孔聖，終學美周宣。
勤答以明懷，矢辭敢欺天。
依韻和裴如晦秋懷
作者：梅堯臣
朝代：宋

老葉已足蠹，風振猶在柯。
高高低低聲，切切感我多。
不念四散飛，尖圓競相磨。
當茲思再春，宛然同俟河。
莫驚衡山雁，莫問洞庭波。
徒聞漢武帝，獨有橫汾歌。
依韻和許待制偶書
作者：梅堯臣
朝代：宋

曉雨射船珠瀉盤，平明水上舞英殘。
鬭雞蹠惡輕泥溼，調馬蹄翻軟土乾。
深屋燕巢將欲補，密房蠶蟻尚憂寒。
爲言楚客甘蔬蔌，白芷香牙長嫩珊。
依韻和許待制後園宴賓
作者：梅堯臣
朝代：宋

春來無處不幽芳，誰復樽前歎異鄉。
繞榻綺羅觀舊豔，傍池桃杏照新粧。
柳條拂拂牽絲嫩，蕊粉輕輕落酒香。
聞道主公偏愛客，翻思當日醉莎場。
依韻和許待制春雪
作者：梅堯臣
朝代：宋

密雪犯陽和，寒階覆短莎。
條牙摧不展，鳥舌噤應多。
變令已爲失，易消如未苛。
桃花禹門水，早晚見通波。
依韻和許待制病起偶書
作者：梅堯臣
朝代：宋

桐柳陰陰翠色參，幔房深邃靜於巖。
疾疑不是因蛇影，方秘曾傳白玉函。
煉蜜有時蜂競至，墜羶無數蟻來銜。
女奚困觸屏風響，林鳥饑尋蠹木鵮。
趨吏喜聞開便閤，舞姬排比翦春衫。
嘉賓入幙金樽抹，賀客衝風席帽攙。
談出古人非騁辯，詩陳王化不言讒。
提綱勿用銖銖較，列局緣從物物監。
龍腦篆香蟠屈曲，虎頭彫枕剔空嵌。
年踰五十惟躭易，能格神明莫若諴。
依韻和許發運游泗州草堂寺之什
作者：梅堯臣
朝代：宋

入寺豈緣齋，阮公方詠懷。
心將超紫府，手欲拍洪崖。
雲霧波初浄，塵埃鑑已揩。
但能傾玉醑，不假列金釵。
遠客歸空速，千檣密自挨。
醒論時事正，醉戴野巾喎。
風俗通吳楚，清渾見汴淮。
遥知香剎外，獨與賞心諧。
依韻和許發運真州東園新成
作者：梅堯臣
朝代：宋

疏鑿近東城，蕭森萬物榮。
美花移舊本，黄鳥發新聲。
曲閣池傍起，長橋柳外橫。
河渾遠波漲，雨急斷虹明。
雲與危臺接，風當廣厦清。
朱鬐看自躍，翠柏種初生。
香草猶能識，山苗未得名。
南峯及西嶺，常共酒杯平。
依韻和試筆偶書
作者：梅堯臣
朝代：宋

洗硯開書几，拈毫喜子巢。
不爲微物撓，自向小欄敲。
已逐游絲末，還緣翠葉梢。
因知生理大，不必在重爻。
依韻和誠之淮上相遇
作者：梅堯臣
朝代：宋

一別逋翁久不逢，亦知諸葛卧龍中。
幾年三致千金富，今日重追二謝風。
形槁已能同散木，鬢霜從聽著寒蓬。
飛光入酒舊時月，來炤狂歌猶未窮。
依韻和謝副閤寄新酒
作者：梅堯臣
朝代：宋

聞道芳洲景氣新，却輸鷗鷺日相親。
小槽酒熟玻瓈色，誰憶高臺共賦人。
依韻和資政侍郎雪後書事
作者：梅堯臣
朝代：宋

風旗冷落偏欺酒，衆樹芳菲欲並梅。
人意不知南畝望，只驚鴻鴈向川來。
依韻和資政侍郎雪後登看山亭
作者：梅堯臣
朝代：宋

湖上晴煙凍未收，湖中佳景可遲留。
更臨危樹看羣岫，雪色嵐光向酒浮。
依韻和載陽登廣福寺閣
作者：梅堯臣
朝代：宋

過聞聯騎出，登覽思踰清。
曉漲林煙重，春歸野水平。
始看僊杏發，已愛裌衣輕。
誰見吟餘處，殘陽上古城。
依韻和載陽郊外
作者：梅堯臣
朝代：宋

近隰葱蘢曙，驚烏睥睨啼。
日光林杪動，吹騎管中嘶。
路遶寒原古，煙橫遠戍迷。
今來異賓孟，誰復嘆雄雞。
依韻和通判二月十五日雨中
作者：梅堯臣
朝代：宋

仲春月既望，物候恰分中。
窗聽五更雨，花開前日風。
詩成止酒後，病怯舉杯空。
短髮雖然黑，心如一老翁。
依韻和通判八月十五夜招翫月二章·其一
作者：梅堯臣
朝代：宋

尋常圓魄豈不好，競愛今宵分外明。
明極只知無隔礙，誰言桂樹向中生。
依韻和通判八月十五夜招翫月二章·其二
作者：梅堯臣
朝代：宋

一年一見最堪惜，百歲百夕能幾多。
縱有明年似今夕，明年同會復如何。
依韻和通判太博雪後招飲二首·其一
作者：梅堯臣
朝代：宋

雪晴何所樂，樂趣在杯中。
况復君家美，雕盤膾縷紅。
依韻和通判太博雪後招飲二首·其二
作者：梅堯臣
朝代：宋

邀飲奏醴醪，案杯烹蟹螯。
吾非獨醒者，莫誦楚人騷。
依韻和通判把菊有寄
作者：梅堯臣
朝代：宋

湖邊草樹多，蠹葉已少色。
唯菊不畏霜，淡豔如有德。
自與蘭並生，非因人所植。
愛貴曾未厭，秋日短苦逼。
朋好各相望，採持空歎息。
臨杯不能飲，對案不能食。
借問君何憂，節物感人極。
依韻和達觀師聞蟬
作者：梅堯臣
朝代：宋

飲餘晨露吸餘風，噪遍高枝爲俗聾。
欲比伯夷清已甚，不餐周粟腹常空。
依韻和達觀文鑒雨中見懷
作者：梅堯臣
朝代：宋

出浦候波平，石尤風未止。
密雨長蒲牙，輕泥隨燕子。
寒侵遠客衣，岸起新痕水。
各各欲還山，還山能幾里。
依韻和達觀禪師山中見寄
作者：梅堯臣
朝代：宋

豶豕在塗龍在澤，豺狼食肉麝食柏。
蹄毛與角不對齒，啄觜兩足副以翮。
既能閑閑住深谷，豈使于于佩鳴玉。
水邊看虹山雨霽，夜與明月歸獨宿。
門前重嶺後羣峯，石樓朱殿藏林中。
銅絲緊轉轆轤響，絡緯秋老嚎西風。
榮利淡薄無易此，彼飲甘醲茲飲水。
暫將分別向喉舌，何異聲色亂眼耳。
孔孟久歿言可師，千古布散葉與枝。
今來閉戶自有趣，世上沄沄非我爲。
依韻和達觀禪師春日雪中見寄
作者：梅堯臣
朝代：宋

密霰來新歲，春陽氣漸微。
侵庭草芽凍，紛雜雁行飛。
江寺誰開逕，湖山我欲歸。
雨花無六出，休怪著人衣。
依韻和達觀禪師贈別
作者：梅堯臣
朝代：宋

平生少壯日，百事牽於情。
今年輒五十，所向唯直誠。
既不慕富貴，亦不防巧傾。
寧爲目前利，寧愛身後名。
文史玩朝夕，操行蹈羣英。
下不以傲接，上不以意迎。
衆人欣立異，此心常自平。
譬如先後花，結實秋共成。
趙壹雖空囊，鄭子豈其卿。
二人貧且隠，高譽動天京。
我蹟固尚賤，我道未嘗輕。
力遵仁義塗，曷畏萬里程。
安能苟榮祿，擾擾復營營。
近因喪已除，偶得存餘生。
强欲活妻子，勉焉事徂征。
徂征江浦上，鷗鳥莫相驚。
依韻和達觀禪師還山後見寄
作者：梅堯臣
朝代：宋

雲歸在高嶺，人見是無心。
矯矯將棲鳥，遥遥傍故林。
南方雖有暖，臘月易成陰。
惟恐多風雪，幽期未可尋。
依韻和邵不疑以雨止烹茶觀畫聽琴之會
作者：梅堯臣
朝代：宋

彈琴閱古畫，煑茗仍有期。
一夕風雨來，且喜農畝滋。
中河不阻澀，舟楫亦所宜。
況聞新疾愈，當與嗜好睽。
何須顧小約，豈不是他時。
淡泊全精神，老氏吾將師。
幸因答來章，敢不以此咨。
此咨有深理，願君勤且思。
依韻和郭祥正秘校遇雨宿昭亭見懷
作者：梅堯臣
朝代：宋

君乘瘦馬來，骨竦毛何長。
下馬與我語，滿屋聲琅琅。
一誦廬山高，萬景不得藏。
出沒望林寺，遠近數鳥行。
鬼神露怪變，天地無炎凉。
設令古畫師，極意未能詳。
誦說冒雨去，夜宿昭亭傍。
明朝有使至，寄多驚俗章。
依韻和郭秘校昭亭山偶作
作者：梅堯臣
朝代：宋

知君棄官後，江上尋名山。
心既慣世內，迹欲還人間。
昭亭忽來過，覽古興長歎。
野寺拂塵壁，丹陽已斕斒。
殿角虛寶鐸，微風聲珊珊。
遺像與筆蹟，始得觀裴顔。
淺井何泠泠，前溪何潺潺。
幽幽隨猿鳥，渾渾忘區寰。
裂裳不爲媿，餌芝不爲難。
坐對寒雨中，松上孤鶴還。
依韻和郭秘校苦寒
作者：梅堯臣
朝代：宋

噫風鳴悲鳶鳴哀，雨霰枯木爲之摧。
昭亭山頭野火滅，海水夜凍迷蓬萊。
燭籠以爪自掩耳，酒盞生冰拈不起。
陶潛棄官屋無米，兒嚎妻啼付鄰里。
依韻和酬太師相公
作者：梅堯臣
朝代：宋

相國推心本至平，欲使蕭艾作蘭馨。
孤根易變終微賤，美澤難霑漫晦冥。
楚客嘗聞紉若若，王孫誰復顧青青。
東風已與生成足，不敢希蓂在帝庭。
依韻和酬邵不疑見答
作者：梅堯臣
朝代：宋

君才若巨賈，既富仍深藏。
遂兼碌碌貧，共處安可量。
滔滔大澤陂，渺漫入幽荒。
徒欲窮端倪，憑高何相望。
一日以文繡，被此糞土牆。
門徒三千人，起予唯卜商。
薄言昧纖悉，懷憂思萱忘。
美璞委彫琢，以未知我詳。
但念故時朋，所樂來遠方。
慎勿以名使，取敗非相當。
依韻和酬韓仲文昆季聯句見謝
作者：梅堯臣
朝代：宋

冬日晴且暖，林塘思浄居。
往興都未盡，遂經韓氏廬。
韓氏兄弟賢，各各趨義塗。
吾儕與之游，何異田蘇俱。
經疑反此質，學陋慙無餘。
況茲諸少年，高論傾國都。
以及治民術，縱橫無所拘。
又涉方外說，於道曾不殊。
詩評杜兼李，字法褚與虞。
啜茗豈非好，啗栗强爲娛。
久厭官局檢，聊休體質舒。
次第極言笑，左右排圖書。
終日欣博約，貶異正則扶。
所頼存泛愛，未以我爲愚。
持歸接士論，頗亦類販沽。
復聯長詩來，味若餐瓊腴。
其辭多自損，似欲大厥譽。
顔子乃庶幾，仲尼稱弗如。
不厭會遇頻，雲龍實相須。
最和躡麟趾，舉步未敢渝。
依韻和錢深推官見寄
作者：梅堯臣
朝代：宋

無才不敢學陽秋，嗜酒時能問大酋。
前日偶從河上飲，文章何可並英遊。
依韻和長文紫微春雨二首·其一
作者：梅堯臣
朝代：宋

年年潑火雨，苦作清明寒。
梨花猶半綻，塘水已迷漫。
愁看日更永，冷漏夜未闌。
酒沫起玉盞，燭淚生銅盤。
春衣向來脫，带眼斗覺寬。
試問彼俠少，何處跨金鞍。
依韻和長文紫微春雨二首·其二
作者：梅堯臣
朝代：宋

春雨固多喜，雖多安得愁。
既能勒花苞，又解滋耕疇。
池添痕痕漲，渠有細細流。
不同離婦怨，一落不可收。
定知矜有年，豈似斗粟賙。
西掖吳夫子，吟觀意遲留。
正聲隮雅頌，高論等陽秋。
我慙才甚薄，難繼東山謳。
依韻和陳秘校見寄
作者：梅堯臣
朝代：宋

鬰鬰東堂桂，常期接袂攀。
羽翰殊不及，蓬蓽却空還。
江水幾經歲，鑑中無壯顔。
音塵能見問，誰道隔雲山。
依韻和集英殿秋宴
作者：梅堯臣
朝代：宋

殿幄陳金石，宮梧集鳳凰。
侍臣嚴虎帳，法衮被龍章。
九穀初登稔，羣黎共樂康。
宴盤犀作鎮，舞綴錦成行。
玉椀盛冰滑，紗籠奏饌凉。
廡深容小語，槐密漏微陽。
庭立衛兼霍，坐尊蕭與張。
清塵汲瑶井，泛宇藹天香。
獸躍緣橦地，旗開踏鞠場。
樓傳紅幘唱，簾隠內家粧。
鴟攫曾無彈，蜂來悞有芳。
門傍銅鑄馬，帝所翠爲觴。
萬國趨王會，諸公佩水蒼。
螭頭左史筆，陛楯半更郎。
雅著明時樂，需言盛德光。
添花慕平一，賜菊異元常。
身已陪多士，心寧媿下鄉。
薄才何所補，歌詠播殊疆。
依韻和雍丘尉王秘校見寄
作者：梅堯臣
朝代：宋

東瞻杞國城，半日鳥飛程。
度雁不曾下，新文誰寄評。
舊年因使至，秀句欲人驚。
聊效題齋壁，先賢亦以旌。
依韻和雪竇山曇穎長老見寄
作者：梅堯臣
朝代：宋

處山無厭山，林鳥正關關。
月入潭心白，花明谷口閒。
采薪能自至，流水不知還。
聞欲觀滄海，高峯峻亦攀。
依韻和韓子華陪王舅道損宴集
作者：梅堯臣
朝代：宋

雲低未成雪，寒氣已侵席。
凍醪傾白濁，乾果列紫赤。
風微時破面，亭敞宜張帟。
來望野興通，古城何額額。
邀射弓鈞開，破的翦羽白。
助中聲喧呼，不覺屢傾幘。
醉驚一發功，誰許百金易。
非等將帥能，聊將賓友適。
中酒作暴謔，心親語多劇。
吾儕固不羈，安可限常格。
去忌無俗流，起酌驚臧獲。
八龍觀諸韓，頭角相戢迫。
參差玉峯前，愛慕不知夕。
誰嗟短景移，能使吝情釋。
爲賀主人翁，賢甥無久隔。
此會舉世稀，頻頻奚所惜。
依韻和馬都官春日憶西湖寄陸生
作者：梅堯臣
朝代：宋

時望前湖倚玉梯，雲山橫絕路東西。
只知遠目窮芳草，不見高人在曲隄。
畫榼尋春應醉去，舊朋懷昔欲魂迷。
海邊燕子來無數，願託雙飛寄短題。
依韻和馬都官齊少卿酬和
作者：梅堯臣
朝代：宋

同時沈宋稱二豪，曾說龍門奪錦袍。
我對前流接清唱，泰山輕重於鴻毛。
依韻和齊少卿龍興寺鴨脚樹
作者：梅堯臣
朝代：宋

百戰蟠根地，雙陰浄梵居。
凌雲枝已密，似蹼葉非疎。
影落鄰僧院，風摇上客裾。
何當避煩暑，萧洒蓋庭除。
依韻四和正仲
作者：梅堯臣
朝代：宋

四和還如九酘醅，更醇更美未嫌來。
相逢莫作兩般眼，一飲不辭三百杯。
嵇阮當時無俗慮，山王雖貴亦能陪。
如今世態尤堪薄，只把官資滿眼堆。
依韻奉和永叔感興五首·其一
作者：梅堯臣
朝代：宋

泉上有君子，齋祠達主誠。
向來霖雨暴，觸處蛟鼉鳴。
既祈致日出，杲杲紓民情。
天子遣以報，固菲媚取名。
因成感興章，庶用語平生。
蹈道久已熟，情田不須耕。
依韻奉和永叔感興五首·其三
作者：梅堯臣
朝代：宋

勿驚年齒遲，勿歎時節晚。
寒松翳林麓，射干生隴坂。
野蓬隨飄飄，秋實綴纂纂。
萬物更盛衰，有益必有損。
損益皆自然，曷增鳬脛短。
人爲智慮役，白髮安得免。
利澤欲及時，唯恐不行遠。
後世豈皆愚，計校徒勉勉。
依韻奉和永叔感興五首·其二
作者：梅堯臣
朝代：宋

既負天下望，必憂天下責。
每聞諫諍辭，苦意多矯激。
心存義勇赤，氣與虹霓白。
所論言必從，豈若水投石。
陰邪日已銷，事理頗已得。
莫將經濟術，抑鬰向胸臆。
依韻奉和永叔感興五首·其五
作者：梅堯臣
朝代：宋

唧唧復唧唧，長沙何太息。
秋風入破衣，瘦婦思補剌。
手中把長線，無帛縫不得。
夜夜憂向寒，斗柄漸垂北。
嫁夫欲夫富，歡樂要終極。
歡樂既未能，鬢髮霜花易。
依韻奉和永叔感興五首·其四
作者：梅堯臣
朝代：宋

日出各馳趨，皆爲利所迫。
秋蟲至微物，役役網自織。
古來高世人，林下遺憂責。
扛鼎絕臏者，乃自恃以力。
積金苟如山，何異魚貪食。
依韻奉和永叔社日
作者：梅堯臣
朝代：宋

玉卵不吞龍嗜肉，燕子成兒去華屋。
老櫪半黄田鼓鳴，樹下宰平誰似玉。
茂陵長說泣秋風，王母惜傳雙鬢綠。
東方伏日思早歸，長饑不及侏儒腹。
豶豕新烹白醪熟，奮衣地坐無拘束。
驪山夜寒坑底哭，漫把漆書留冢竹。
依韻朱學士廉叔憶穎川西湖春色寄獻尚書晏公且將有宛丘之命
作者：梅堯臣
朝代：宋

物景有先後，春工無舊新。
追歡成杳靄，寄詠苦逡巡。
湖水與濠接，岸亭將寺鄰。
豔花簪舞髻，弱藻罥重緡。
客奏桓伊笛，人歌柳惲蘋。
何嘗煩几案，自得去埃塵。
縱語曾忘倦，從游未覺頻。
賦詩高壓古，下筆敏如神。
每想魂俱往，終知夢是因。
廣騷常慕屈，感遇亦希陳。
借問摛詞者，當時別乘人。
喜公移幕府，連賞二州春。
依韻李密學合流河口見懷
作者：梅堯臣
朝代：宋

二水交流抱閭井，清潭幾曲自淵回。
已浮畫舸遥遥去，更愛雙鷖泛泛來。
依韻武平憶玉晨觀
作者：梅堯臣
朝代：宋

世路多氛垢，人間浪逐名。
是非還自喻，寵辱固堪驚。
薄宦真何戀，丹砂儻可成。
終尋谷口隠，鄭子豈其卿。
依韻王司封寶臣答卷
作者：梅堯臣
朝代：宋

王家再見仲宣詩，魚目盈車換斗璣。
自愧不從靈蚌吐，誰教相並夜蟾飛。
暫增光價千金重，終覺枯陳一芥微。
已屈至珍來彈雀，恩蛇銜報此能希。
依韻答僧圓覺早梅
作者：梅堯臣
朝代：宋

江南自寒苦，花不與時同。
清向三冬足，香傳一國中。
雲湖藏舊市，雪樹認新豐。
未有虧冰素，隨粧入漢宮。
依韻答吳安勗太祝
作者：梅堯臣
朝代：宋

我於文字無一精，少學五言希李陵。
當時巨公特推許，便將格力追西京。
卞和無足定抱寶，乘驥走行天下老。
玉已累人馬不逢，皇皇何之饑欲倒。
還思二十居洛陽，公侯接跡論文章。
文章自此日怪奇，每出一篇爭誦之。
其鋒雖銳我敢犯，新語能如夏侯湛。
于今窮困人已衰，不見懸金規呂覽。
乃遭吾子求琢磋，珠璣獲斗奈我何。
依韻答吳正仲罷飲
作者：梅堯臣
朝代：宋

君辭予家傾蟻醅，自有嘉味須持來。
青篾絡缾方出戶，紅粧侑席已邀杯。
窮愁一飲猶關分，側望羣賢不可陪。
靜坐紙窗無所得，只將文字眼前堆。
依韻答宋中道
作者：梅堯臣
朝代：宋

朝迴思見子，疲馬不及換。
入門呼僮僕，雞犬屢鳴嚾。
中厨尚青煙，知未畢晨爨。
曾不留我餐，忍餒固已慣。
一接道德言，塵坌洗鄽閈。
復出新錄書，令人再三歎。
史漢抉精深，文字光粲粲。
雖然饑腸鳴，躭讀忽忘肝。
乃慙素所學，掇拾得淺懦。
窮年誦讀人，呷呷類鵝鸛。
較量功實倍，要捷未能半。
麤行與細注，健筆凌東觀。
天馬萬里行，筋骨在蹄腕。
不知始何時，方冊已盈案。
譬如涉大海，只見波漫漫。
嗟哉勤且敏，固合處文翰。
九閽未蹟歷，重雲若蔽扞。
蓬瀛咫尺間，將度石橋斷。
昔爲蛟龍騰，今爲野鼠竄。
我亦失其宜，朝出不暇盥。
碌碌倉廩爲，區區升斗筭。
褊衷誠未堪，欲說慮辭曼。
强希高遠蹤，終作俗嵬喚。
家匱兒女大，裙襦不遮骭。
既窮懶往還，榮悴異菼薍。
老松唯霜知，古布直火浣。
當期心所照，非效目所翫。
蒙評蕪累音，亦發顔背汗。
鉛刀况易缺，徒假以金銲。
他人焉可欺，適足見謾讕。
來章特美好，願鏤青玉段。
依韻答宣叔行舟相隔見寄
作者：梅堯臣
朝代：宋

汴漲濺濺費挽牽，輕舟難若上青天。
只知乘駃及先去，不意遲留落那邊。
依韻答惠勤上人
作者：梅堯臣
朝代：宋

釋子本樂靜，宜不事物牽。
我慙姑蘇守，復賞杼山然。
三歲與之別，其學已增前。
忽此有來贈，老拙謬躭研。
依韻答景彝謝予訪其居
作者：梅堯臣
朝代：宋

日暮乘羸馬，因過太史家。
竹窗談脫麈，槐樹暝栖鴉。
邦瘁稽前詠，人亡起彼嗟。
夜分歸不寐，猶照角巾斜。
依韻答李晉卿結交篇
作者：梅堯臣
朝代：宋

上交執正道，下交守奇節。
當爲蘭死香，勿作竹枯裂。
試看溫玉堅，何似春冰折。
貴賤事乃見，古今情不別。
平生相與親，晏歲誰可决。
君能持此意，足以表風烈。
依韻答永叔洗兒歌
作者：梅堯臣
朝代：宋

夜夢有人衣帔蜺，水邊授我黄龜兒。
仰看星宿正離離，玉魁東指生斗威。
明朝我婦忽在蓐，乃生男子實秀眉。
自磨丹砂調白蜜，辟惡辟邪無寶犀。
我慙暮年又舉息，不可不令朋友知。
開封大尹憐最厚，持酒作歌來慶之。
畫盆香水洗且喜，老駒未必能千里。
盧仝一生常困窮，亦有添丁是其子。
依韻答泰州王道粹學士見寄
作者：梅堯臣
朝代：宋

君同黄鵠游海嶠，我學白雲歸帝鄉。
已愛健翅自鼓舞，誰憐孤影猶飄揚。
字得相從在霄漢，於今留滯嗟縶韁。
欲隨輕風挹君袂，滿野春雨生迷茫。
依韻答淮南祝秘校初春見寄
作者：梅堯臣
朝代：宋

客有袖中書，初憑春燕寄。
春燕不時來，秋鴻今始至。
水落蒲藻寒，悠悠江浦意。
依韻答范天民
作者：梅堯臣
朝代：宋

古今冠佩立朝人，多作北山松下塵。
我愛蟠桃種來久，開花結子不由春。
依韻答達觀禪師穎公
作者：梅堯臣
朝代：宋

霜露每懷感，江山空復情。
老便林室靜，坐厭巷童聲。
盡日都無語，逢人亦强迎。
浮生過半百，安用此虛名。
依韻自和送詩寄潘歙州
作者：梅堯臣
朝代：宋

潘侯擅詩筆，五色神授江。
世家有大勳，佐舜同厖降。
子孫逢太平，少小事書窗。
源流本慷慨，吐論皆經邦。
量猶函牛鼎，吾徒媿罌缸。
開口必典實，省腹唯空腔。
作者過我門，應笑無戟幢。
窮老在弊廬，何異守戶尨。
有心希買交，白璧無一雙。
依韻解中道如晦調
作者：梅堯臣
朝代：宋

二君嗜學者，不啻食飲貪。
所得纔半語，已實猶雙南。
推予當獨步，幸勿辭再三。
可因憤悱發，莫爲頑鄙談。
大雅固自到，建安殊未甘。
哀哉彼屈宋，徒爾死湘潭。
險句孰敢抗，似入虎穴探。
辛勤不盈襜，况又劇采藍。
誹訶蝟毛起，度量牛鼎函。
人情何多嫉，機巧久已諳。
莫問冠冕貴，自將詩書躭。
興來聊詠懷，字密如排蠶。
曹劉爲我駕，顔鮑爲我驂。
爰視二子才，並驅應亦堪。
依韻許主客北樓夜會
作者：梅堯臣
朝代：宋

一日能逢幾笑歡，高樓紅蠟滴金盤。
吟餘隴首雲初散，唱盡陽關露已寒。
不管星河漸西落，自將煙水去程寬。
當時坐客各南北，誰憶重遊泛木蘭。
依韻諸公尋靈濟重臺梅
作者：梅堯臣
朝代：宋

梅要山傍水次栽，非同弱柳近章臺。
重重葉葉花依舊，歲歲年年客又來。
雖愛千枝競繁密，還嗟短髮已衰頹。
郎官博士留車騎，擁蔽脩篁爲斫開。
依韻酬永叔再示
作者：梅堯臣
朝代：宋

前歲守廩京城西，有如勾踐巢會稽。
引杯嘗膽未雪恥，怒蛙起揖當涔蹄。
海天白日蔽光影，霹靂一過收雲霓。
九臯澄明鶴翅濕，欲暮刷羽聲嘶嘶。
客來東方美鬚鬣，夜光出袖行無迷。
授予照眼已希世，自顧臭辣猶萍齏。
文章製作比善塑，物象變怪一以泥。
泥雖各用有巧拙，巧之高絕非由梯。
又聞東夷蹈水底，騎頸直踞通天犀。
曼卿子美摟入室，似使二嫂治朕棲。
舜歸在牀不可得，此實素分非能齊。
而今我獨向田里，秋稼已熟烹黄雞。
自傾白酒坐溪上，誰念往日無粱稊。
鄰邦或有寄嘉釀，瓦罌土缶盛玻瓈。
昨喜得書書滿紙，官尊職大憐我睽。
怪我書亂苦簡略，疲駑豈敢攀駿驪。
貴賤交情古來有，胸中不欲置畛畦。
世間百事厭著意，但願無病年壽躋。
田園未多亦粗給，兒女況足資提携。
終當去問綿上叟，自與野老月下犂。
依韻酬永叔示予銀杏
作者：梅堯臣
朝代：宋

去年我何有，鴨脚贈遠人。
人將比鵝毛，貴多不貴珍。
雖少未爲貴，亦以知我貧。
至交不變舊，佳果幸及新。
窮坑我易滿，分餉猶奉親。
計料失廣大，瑣屑且沉淪。
何用報珠玉，千里來慇懃。
依韻閻中孚職方暴雨幸凉
作者：梅堯臣
朝代：宋

天津赫日欲焦拆，西北風來斗減威。
太帝宮庭無暑入，大明冠佩退朝歸。
泠泠冷襲瑠璃簟，奕奕凉翻翡翠幃。
交扇不須煩素手，淋漓誰復汗頻揮。
依韻馬都官宿縣齋
作者：梅堯臣
朝代：宋

常愛陶潛遠世緣，阮家仍有竹㛹娟。
夜深風撼蕭蕭響，誰憶北窗人正眠。
促織
作者：梅堯臣
朝代：宋

札札草間鳴，促促機上聲。
織女夜中起，明河簷外橫。
一絲不入杼，疎密工未精。
豈知天孫巧，衣脫六銖輕。
人間唯貴重，暗蟲休催成。
倡嫗歎
作者：梅堯臣
朝代：宋

萬錢買爾身，千錢買爾笑。
老笑空媚人，笑死人不要。
偶書寄蘇子美
作者：梅堯臣
朝代：宋

君詩壯且奇，君筆工復妙。
二者世共寶，一得亦難料。
我今或盈軸，體逸思益峭。
有如秋空鷹，氣壓城雀鷂。
又如飲巨鍾，一舉不能釂。
既釂心已醉，顛倒視兩曜。
吾交有永叔，勁正語多要。
嘗評吾二人，放檢不同調。
其於文字間，苦硬與惡少。
雖然趣尚殊，握手幸相笑。
傳神悅躬上人
作者：梅堯臣
朝代：宋

握中一寸毫，寶匣百鍊金。
鑑貌不鑑道，寫形寧寫心。
古人固不識，今人或所欽。
依然見其質，儼爾恨無音。
子誠丹青妙，巧奮造化深。
妍媸必盡得，幻妄恐交侵。
傷何皆秀才
作者：梅堯臣
朝代：宋

高高空山木，枯死不中材。
寧答厚地力，歲久爲朽灰。
昂藏儒家子，五十殞蒿萊。
空負執卷勤，明月不頷顋。
一芥祿未及，九泉無復開。
人世有若此，愚智曷論哉。
傷桑
作者：梅堯臣
朝代：宋

柔條初變綠，春野忽飛霜。
田婦搔蓬首，冰蠶絕繭腸。
名翬依麥雊，戴勝繞枝翔。
不見羅敷騎，金鈎自挂牆。
傷白雞
作者：梅堯臣
朝代：宋

我庭有素雞，翎羽白如脂。
日所慮狂犬，未嘗憂孽貍。
暝棲向簷隙，朝啄循階基。
每先烏鳥鳴，不失風雨時。
雖吾囷廩薄，尚汝稻粱遺。
昨宵天氣黑，陰物恣所窺。
潛來銜搏去，但覺聲音悲。
開門俾馳救，已過牆東陲。
呵叱不敢食，奪然留在茲。
湧血被其頸，嗋呷氣甚危。
皓臆變丹赤，霜翅兩離披。
憫心欲之活，碎腦安能治。
委瘞從爾命，孰忍薑桂爲。
猶看零落毛，蕩漾隨風吹。
念始託茲地，蒙幸信可知。
充庖豈云患，度日無苦饑。
如何遇兇獸，毒汝曾不疑。
斯事義雖小，得以深理推。
鄧生賜山鑄，未免終餒而。
人道尚乃爾，愴焉聊俛眉。
傷馬
作者：梅堯臣
朝代：宋

吾貧只一馬，昨日忽云喪。
庭樹齧無膚，秋郊誰復放。
空傷駿骨埋，固乏弊帷葬。
況本出天閑，因之重怊悵。
傷驥
作者：梅堯臣
朝代：宋

駑驥同一輈，遲速能幾里。
當其被問時，舉策數耳耳。
馳騁心獨存，壓抑頭不起。
空傳八駿名，未遇穆天子。
僧元復院枕流軒
作者：梅堯臣
朝代：宋

寺外寒流駛，開軒靜者棲。
淺深看藻荇，出沒愛鳧鷖。
一悟此中趣，萬緣皆可齊。
誰來驚節物，岸木長春荑。
僧可真東歸因謁范蘇州
作者：梅堯臣
朝代：宋

姑蘇臺畔去，雲壑付清機。
野策過寒水，山童護衲衣。
松門正投宿，竹笠带餘暉。
誰愛杼山句，使君應性韋。
僧子思以卷來見
作者：梅堯臣
朝代：宋

明珠與翡翠，中國反好之。
詩書出鄒魯，誦學無蠻夷。
服彼而習此，養騂安問犂。
古者耕釣士，處心殊處卑。
譬彼乃可語，吾病强扶持。
儼上人粹隠堂
作者：梅堯臣
朝代：宋

十年不出戶，世事皆剗鋤。
時無車馬游，焚香坐讀書。
有堂曰粹隠，惟見安且舒。
心遠迹非遠，歲月速輪輿。
寓目暫爲實，過者即爲虛。
譬若開是室，終日於此居。
欲問昨日事，已覺今日疎。
明朝却視今，復與前何如。
聊悟此中樂，猶觀濠上魚。
元夕同次道中道平叔如晦賦詩得閑字
作者：梅堯臣
朝代：宋

金輿在閶闔，簫吹滿人寰。
九陌行如晝，千門夜不關。
星通河漢上，珠亂里閭間。
誰與聯輕騎，宵長月正閑。
元忠示胡人下程圖
作者：梅堯臣
朝代：宋

單于獵罷卧錦紅，解鞍休騎荒磧中。
蒼駒騧駱六十匹，隠谷映坡分尾鬉。
九駞五牛羊頗倍，沙草晚牧生寒風。
貴賤小大指五百，執作意態皆不同。
二鷹在臂二鷹架，駿犬當對寧爭功。
氊廬鼎列帳幙擁，鼓角未吹驚塞鴻。
土山高高置烽燧，毛囊貯獲閑刀弓。
水泉在側挹其上，長河杳杳流無窮。
素紈六幅筆何巧，胡瓌盡妙誰能通。
今日都城有別識，別識共許劉元忠。
元政上人遊終南
作者：梅堯臣
朝代：宋

雉節居杜陵，南山常在目。
今茲羨行遊，因以謝巖谷。
環錫恣探勝，椶綦方踐陸。
五門嵐翠橫，八水秋陰覆。
雲峰多隠見，林嶺乍回復。
若見採芝人，余非戀微祿。
元日
作者：梅堯臣
朝代：宋

昔遇風雪時，孤舟泊吳埭。
江潮未應浦，盡室坐相對。
行庖得海物，鹹酸何瑣碎。
久作北州人，食此欣已再。
是時值新歲，慶拜乃唯內。
草率具盤餐，約略施粉黛。
舉杯更獻酬，各爾祝鮐背。
咀橘齒病酸，目已驚老態。
豈意未幾年，中路苦失配。
嘉辰衆所喜，悲淚我何耐。
曩歡今已哀，日月不可頼。
前視四十春，空期此身在。
世事都厭聞，讀書未忍退。
過目雖已忘，寧捨心久愛。
何當往京口，竹里翦荒穢。
行歌樂暮節，薪菽甘自刈。
元日
作者：梅堯臣
朝代：宋

頻年無入閤，今日預朝元。
丹陛發金奏，侍臣稱玉罇。
旗旌摇細仗，雲霧啟千門。
却出蒼龍闕，衣冠萬馬屯。
元日朝
作者：梅堯臣
朝代：宋

萬國諸侯振玉珂，踏雲朝會雪初過。
欲聞鳳管天邊度，數聽雞人樓上歌。
放仗旌旗方偃亞，迴頭宮闕更嵯峨。
謬陪王屬曾何補，泛泛慙同上下波。
元日閤門拜表遇雪呈永叔
作者：梅堯臣
朝代：宋

六花隨表拜東廂，庭下遥呼萬歲長。
王會圖中陳璧馬，漢官儀裏濕旂常。
因風亂絮霑螭首，似鵠輕毛落井床。
素髮垂冠少顔色，衆人休笑老爲郎。
先至山陽懷杜挺之
作者：梅堯臣
朝代：宋

與君同川途，舟發偶後先。
順風吹我帆，已過飛鳥前。
寄聲託飛鳥，微意或可傳。
定逢檣上烏，暫向彼留連。
薄暮楚城下，踟躕問來船。
兔
作者：梅堯臣
朝代：宋

迷蹤在塵土，衣褐戀蓬蒿。
有狡誰窮穴，中書惜拔毫。
獵從原上脫，靈向月邊逃。
死作功勳戒，良弓合自弢。
入滿浦
作者：梅堯臣
朝代：宋

馬頭攙岸斗，燕尾泊船齊。
風送寒潮急，雲藏晚日低。
逢人多楚語，問客煑吳雞。
難覓枚臯宅，倉葭處處迷。
入澤王河口
作者：梅堯臣
朝代：宋

遠水路已別，古汊未窮源。
定知前山雨，瀑泳至且渾。
暗生秋草下，稍復夏潦痕。
更去待月上，猶應可到門。
兩日苦風思江南
作者：梅堯臣
朝代：宋

擺磨萬木聲，朝吼暮不止。
吹沙作雲飛，物狀顔色死。
還念江上山，落瀑鳴幾里。
茅茨松竹間，翠的門前水。
下窺石穴魚，出入數十尾。
是時殘照微，古路誰家子。
羸馬入煙林，區區何若此。
昔笑今已迷，薄官正如彼。
何當歸去來，臨流重洗耳。
八日就湖上會飲呈晏相公
作者：梅堯臣
朝代：宋

明當是重九，黄菊還開不。
先將掇其英，秋逕未能有。
頹齡無以制，但不負此酒。
紅頰誰使歌，公憐牛馬走。
八月七日始見白髭一莖
作者：梅堯臣
朝代：宋

昔見白髭驚，今見白髭喜。
人將拔去之，我獨不然耳。
拔之既更生，留之何所恥。
白日儻日拔，日拔詎能已。
黑壯不爲貴，白衰不爲鄙。
道德保於中，任從髭髮齒。
八月三日詠原甫庭前林檎花
作者：梅堯臣
朝代：宋

秋蠹無完葉，疎叢有瘁莖。
偶來庭樹下，重看露葩榮。
衆自守常理，獨開偏見情。
從今數霜月，結子尚能成。
八月九日晨興如厠有鴉啄蛆
作者：梅堯臣
朝代：宋

飛烏先日出，誰知彼雌雄。
豈無腐鼠食，來啄穢厠蟲。
飽腹上高樹，跋觜噪西風。
吉凶非予聞，臭惡在爾躬。
物靈必自絜，可以推始終。
八月二十七日夢與宋侍讀同賦泛伊水詩覺而錄之
作者：梅堯臣
朝代：宋

遨遊非昔時，輕舸偶同泛。
山水心有慕，屢往如有欠。
平生共好尚，飲食未嘗厭。
茲日不言多，醉如春酒釅。
八月二十二日迴過三溝
作者：梅堯臣
朝代：宋

不見沙上雙飛鳥，莫取波中比目魚。
重過三溝特惆悵，西風滿眼是秋蕖。
八月十三日觀長星
作者：梅堯臣
朝代：宋

長星彗雲出，天狗欲墮鳴。
狗掃不見跡，昭晰河漢橫。
河漢秋轉浄，箕斗垂光晶。
觀爾長星酒，收祲看太平。
八月十五夜有懷
作者：梅堯臣
朝代：宋

天爲水蒼玉，月拕潭面冰。
萬里絕瑕玷，百文已澄凝。
山河了然在，星斗光莫增。
借問九州內，豈無陰雲興。
緬懷去年秋，是夜客廣陵。
太守歐陽公，預邀三四朋。
乃值連連雨，共飲陳華燈。
既醉公有詠，屬和予未能。
强賦石屏物，固慙無所稱。
今來宛溪上，聊以故歲徵。
晶明正若此，霢霂且何曾。
美景信難并，康樂語足憑。
八月十五日夜東軒
作者：梅堯臣
朝代：宋

隔竹已見月，清光度谿來。
移影上素壁，與我相徘徊。
是夜正中秋，天地霧露開。
人疑玉兔出，藥仵不生埃。
嫦娥倚冰輪，豔色若自媒。
他夕豈不好，物意爲之摧。
八月十夜廣文直聞永叔內當
作者：梅堯臣
朝代：宋

聞向蓬萊宿，鼇峯第幾層。
秋聲暗葉雨，殘夢空堂燈。
推枕感孤雁，抽琴彈壞陵。
誰知廣文直，桃簟冷於冰。
公度以余嘗語洛中花品而此邦之人多不敢言花於余今又風雨經時花期遂過作詩以見貽故次其韻
作者：梅堯臣
朝代：宋

去年三月來吳中，欲擬看花無與從。
今年二月花偏早，發作無節雨與風。
前時晴明要尋賞，謂夸洛陽多不容。
我心豈是限南北，美好未必須深紅。
姚黄魏品若盡有，春色定應天下空。
因君見贈又及此，莫怪還思澗水東。
六月晦日定力院同原父賦送伯鎮景純樞言三學士
作者：梅堯臣
朝代：宋

清秋三黄鵠，舉翼東來飛。
鳴聲既相呼，烟水亦相依。
蓬池不暫止，太液未言歸。
酌酒望滄海，飄颻思菊衣。
兵
作者：梅堯臣
朝代：宋

太平無戰陣，漢卒久生驕。
金甲不曾擐，犀弓應自調。
嗟爲燎原火，終作覆巢梟。
若使威刑立，三軍豈敢囂。
再依韻
作者：梅堯臣
朝代：宋

一嫁異域去，不復臨鏡臺。
念昔辭家時，豈爲單于來。
適遐固亦命，配醜非由媒。
始欲並日月，今嗟隨風埃。
僕侍共慘戚，山川空徘徊。
鴻鴈爲之悲，肝腸爲之摧。
寧聞琵琶樂，但聞琵琶哀。
休言羊酪甘，誰喜氊廬開。
故國萬餘里，此生那得回。
乃知女子薄，莫比原上萊。
再別仲儀
作者：梅堯臣
朝代：宋

前別歲月遠，道同情相親。
三旬忽相見，愈厚不厭頻。
昔云思數面，今無愧古人。
睠然東去懷，紛若陌上塵。
再和
作者：梅堯臣
朝代：宋

廉纖小雨破花寒，野雀爭巢鬭作團。
手卷白雲光引素，舌飛明月響傾盤。
羣公錦繡爲腸胃，獨我塵埃滿肺肝。
强應小詩無氣味，猶慙白髮厠郎官。
再和公儀龍圖
作者：梅堯臣
朝代：宋

千重海浪漁人醉，百戰沙場野叟閑。
能向鬧中還得靜，乃知朝市即青山。
再寄歙州潘伯恭
作者：梅堯臣
朝代：宋

青山截天去，古路蔽雲中。
不有行人至，安知與郡通。
高樓雖窈窕，古樹已溟濛。
今日勞君問，衡門一老翁。
再至洛中寒食
作者：梅堯臣
朝代：宋

西洛逢寒食，依依似昔年。
千門方禁火，九野自生煙。
飄泊梨花雨，追隨杏葉韉。
遊人莫惜醉，風景滿伊川。
再送正仲
作者：梅堯臣
朝代：宋

擬君杜鵑花，發當杜鵑時。
朱袍照白日，光彩生路岐。
自比青鼠爪，中心如亂絲。
絲亂復不理，況復遠別離。
傾觴恨不深，立馬恨不遲。
千山從此隔，三歲或前期。
爾後各寄書，空識滿紙辭。
非如笑言樂，但有牽懷悲。
念昔蘇與李，徘徊問何之。
再送蒙寺丞赴郢州
作者：梅堯臣
朝代：宋

彎弓落飛鳥，少也向幽州。
來作漢官屬，恥爲戎國留。
身輕拋馬轡，地暖厭狐裘。
慣見顔如玉，江邊問莫愁。
冬夕會飲聯句
作者：梅堯臣
朝代：宋

與君數夜飲，唯恐酒盞空。
今我苦欲淺，語志難此同。
陳編侑歡適，間謔何魁雄。
婢子寒且倦，主人哦不窮。
燈青屢結花，煎響時鳴蟲。
穴鼠暗出沒，風雁高雍容。
冰霜覆瓦屋，貂狐輸貴翁。
孤床乏暖質，苦語有淡工。
咀嚼患䏑小，煨炮驚殻紅。
落蟾斜入竅，遠漏微遞風。
醉心欺睡魄，細書刺昏瞳。
吽呀聞爭犬，哮吼厭啼𩦺。
撥火亂赬豆，附炙雙彎弓。
乾果硬迸齒，寒齏酸滿胸。
枯蛤擘無肉，淡脯燒可饔。
語必造聖賢，樂已過鼓鍾。
紙窗幸未曙，絮被令旋縫。
凍痺兩股鐵，跑抓雙鬢蓬。
脬尿既懶溺，裩虱唯欲烘。
器皿足缺齾，捧執無夭穠。
兒女寒不寢，僮僕困欲瞢。
豈無貴富徒，笑此饑寒蹤。
丈夫固有負，道義久已充。
墨子不黔突，齒輩且得封。
勉哉梅夫子，塞者終自通。
冬日送暹上人
作者：梅堯臣
朝代：宋

霜風刮地如刀鎌，鳥不遠飛魚已潛。
何况削髮冷入骨，草屨不畏冰雪霑。
緣山涉水去幾里，晝鉢野飯誰來添。
毘陵舊寺苦欲到，索我贈行無久淹。
冬日陪胡武平遊西余精舍
作者：梅堯臣
朝代：宋

侵晨霜氣嚴，溪口冰已合。
烏榜將進遲，寒篙旋摧拉。
遥看松竹深，雪屋藏山衲。
登臨興都盡，薄暮沿清霅。
冬至感懷
作者：梅堯臣
朝代：宋

銜泣想慈顔，感物哀不平。
自古九泉死，靡隨新陽生。
稟命異草木，彼將羨勾萌。
人實嗣其世，一衰復一榮。
冬至日得師厚宋次道中道書
作者：梅堯臣
朝代：宋

水國欲爲雪，野冰將合河。
人同一陽至，淚向八行多。
朋意今猶在，年華悵似過。
看看四十九，應笑此蹉跎。
冬雷
作者：梅堯臣
朝代：宋

上帝設號令，隠其南山下。
震發固有時，曷常事憑怒。
春以動含生，夏以奮風雨。
冬其息不用，藏在黄厚土。
我今來江南，歲曆惟建午。
如何小雪前，向曉疑鳴釜。
蛟蛇龜蟲厄，鱗裂口塊吐。
蝦蟆不食月，深窟僵兩股。
天公豈物欺，若此汩時序。
或言非天公，實乃陰怪主。
嘗觀古祠畫，牛首椎連鼓。
黑雲雜狂飇，相與爲肺腑。
是不由昊穹，安能順寒暑。
吾因考厥事，復以驗莽鹵。
市井欺量衡，定知不活汝。
元惡逆大倫，勿加霹靂斧。
此豈曰無私，故予未所取。
必恐竊天威，似將文法侮。
焉顧五行錯，詎畏萬物覩。
欲扣九門陳，恨身無鳥羽。
凍禽
作者：梅堯臣
朝代：宋

高樹繞吾廬，薄暮煙氣重。
將棲立傍巢，已振窺落氄。
有來同枿枝，亦各不偎擁。
颼颼陰風寒，夜雪豈無恐。
凝碧堂
作者：梅堯臣
朝代：宋

始至荷芰生，田田湖上密。
復當花競時，豔色凌朝日。
今來蓮已枯，碧水墮秋實。
更待雪中過，羣峯應互出。
樽有綠蟻醅，俎有赬壺橘。
可以持蟹螯，逍遥此居室。
出省有日書事和永叔
作者：梅堯臣
朝代：宋

辭家綵勝人爲日，歸路梨花雨合晴。
庭下鞦韆應未拆，籠中鸚鵡即聞聲。
千門走馬將看牓，廣市吹簫尚賣餳。
已是瓊林芳卉晚，不須遊處避門生。
刁景純將之海陵與二三子送於都門外遂宿舟中明日留饌膾
作者：梅堯臣
朝代：宋

人言汴水駛，奈何已冬乾。
蔡雖平且慢，臘月行亦難。
唯聽夜冰合，爲君愁苦寒。
暫維青絲䋏，邀膾白玉盤。
行人反飫我，於理殊未安。
所忻能自養，不復道加餐。
刁景純期水門再別以風雨不往
作者：梅堯臣
朝代：宋

餞客客未至，明朝當更來。
風雨尋船懶，車馬向城迴。
烏帽吹覺重，清樽想誰開。
終期江上見，俗禮聊損裁。
刁經臣將歸南徐許予尋隠居之所及亡室墳地因走筆奉呈
作者：梅堯臣
朝代：宋

欲居江上山，試與問京峴。
嘗觀鮑家詩，心慕已不淺。
行當卜結廬，依農事清畝。
傍葬吾先妻，同穴晚未免。
買谷勿險深，求岡要平顯。
松竹應所宜，蒿萊預教翦。
我志决不移，君言幸須踐。
刑部廳海棠見贈依韻答永叔二首·其一
作者：梅堯臣
朝代：宋

摇摇牆頭花，蒨蒨有好色。
高枝笑粲粲，低枝明皪皪。
但與風相撩，不與風相得。
風吹莫苦急，游子歎日昃。
彭祖與顔回，相去猶瞬息。
每觀形影篇，曷在神所釋。
不可廢我吟，畢竟焉免白。
刑部廳海棠見贈依韻答永叔二首·其二
作者：梅堯臣
朝代：宋

摇摇牆頭花，一一如舞娥。
春風買豔逸，豔逸此何多。
不爲游蜂撓，即爲狂蝶過。
日光苦給給，魯叟白波波。
人生若朝菌，不飲奈老何。
楊雄寂寞居，豈若阮生歌。
刑部廳看竹效孟郊體和永叔
作者：梅堯臣
朝代：宋

蒼蒼庭中竹，事莫歎遲速。
不同欄下草，一歲一迴綠。
朝開花照曜，暮落風相逐。
何如飽霜雪，冬夏森寒玉。
誰將種官舍，本合近巖屋。
不可一日無，蕭灑看未足。
阮生豈其愚，林中醉醽醁。
我當明月時，移床來此宿。
初冬夜坐憶桐城山行
作者：梅堯臣
朝代：宋

我昔吏桐鄉，窮山使屢躡。
路險獨後來，心危常自怯。
下顧雲容容，前溪未可涉。
半崕風颯然，驚鳥爭墮葉。
修蔓不知名，丹實坼在莢。
林端野鼠飛，緣挽一何捷。
馬行聞虎氣，豎耳鼻息嗋。
遂投山家宿，駭汗衣尚浹。
歸來撫童僕，前事語妻妾。
吾妻常有言，艱勤壯時業。
安慕終日間，笑媚看婦靨。
自是甘努力，於今無所懾。
老大官雖暇，失偶淚滿睫。
書之空自知，城上鼓三疊。
初聞蛙
作者：梅堯臣
朝代：宋

朝開南籬梅，暮聞北池蛙。
何時科斗生，草根已吐牙。
只畏草葉長，其下可隠蛇。
游子且勿行，科斗成蝦蟆。
初見杏花
作者：梅堯臣
朝代：宋

不待春風徧，煙林獨早開。
淺紅欺醉粉，肯信有江梅。
初見淮山
作者：梅堯臣
朝代：宋

遊宦久去國，扁舟今始還。
朝來汴口望，喜見淮上山。
斷嶺碧峯出，平沙白鳥閑。
南歸不厭遠，况在水雲間。
別三十弟彥臣
作者：梅堯臣
朝代：宋

朝辭都城裏，暮止汴堤頭。
滿目非相親，寂默對河流。
別張景嵩
作者：梅堯臣
朝代：宋

我雖識君晚，君能知我心。
我心昭亭水，見底無尺尋。
照之不爲隠，測之不爲深。
魚蝦既混混，藻荇亦侵侵。
終當至滄海，浴日開黄金。
君當下灘去，石浪激寒音。
猶能洗君目，病瞖雲銷岑。
別後寄永叔
作者：梅堯臣
朝代：宋

前日辭親淚，又爲別友出。
愁極反無言，欲言詞已窒。
荷公知我詩，數數形美述。
茲道日未堙，可與古爲匹。
孟盧張賈流，其言不相昵。
或多窮苦語，或特事豪逸。
而於韓公門，取之不一律。
乃欲存此心，欲使名譽溢。
竊比於老郊，深愧言過實。
然於世道中，固且異謗嫉。
交情有若此，始可論膠漆。
別達觀文鑒二大士
作者：梅堯臣
朝代：宋

雲衲山中來，畫橈江上發。
何日到山中，山花應未歇。
別鍾京
作者：梅堯臣
朝代：宋

我憐鍾氏子，冒雨爲求文。
暫以經茲邁，與之書所聞。
野鷗窺筆硯，舟子采蒿芹。
況有新炊飯，簞漿可送君。
前以甘子詩酬行之既食乃綠橘也頃年襄陽人遺甘予辨是綠橘今反自笑之
作者：梅堯臣
朝代：宋

昔辨荆州悞，今爲越叟迷。
黄甘與綠橘，正似珷玞圭。
前以詩答韓三子華後得其簡因敘下情
作者：梅堯臣
朝代：宋

前者報君詩，妄說良有以。
昔予在京師，多爲人所詆。
短章然無工，實未甘藝比。
因君有過褒，聊且發憤悱。
何言敢爲師，乃是貴不韙。
平常遭口語，攢集猶毒矢。
此論苟一出，是非必蜂起。
偶爾道瘖聾，多疑已竊指。
雖恃不欺衷，恨未致速死。
安得二頃田，歸耕曷爲恥。
誰能事州郡，雞狗徒聒耳。
前日
作者：梅堯臣
朝代：宋

前日楊州去，酒熟美蟹蜊。
秋風淮陰來，沙暖拾蚌螄。
不言爾貧富，只繫其鄙夷。
漢重二千石，後世何忽之。
前此諸韓來飲獨仲連以小兒病不至明日仲連有夜坐見懷之什因成答章
作者：梅堯臣
朝代：宋

夜與賢豪飲，方聞默坐時。
我斟相樂酒，君詠寄來詩。
莫恨殊喧寂，真緣篤愛慈。
何當因雪興，過此未應遲。
前者裴君雨中見過因以詩謝復承來章輒依韻奉和
作者：梅堯臣
朝代：宋

主人門下客，寂寞在江涘。
我昨謝銅章，解組猶脫屣。
前日至朱方，正值春雨起。
君時冒雨來，曾不避泥滓。
林枝滴衣襟，沙岸平履齒。
相歡了無間，偶論通遠旨。
去逢交親問，爲報心如水。
劉仲更於唐書局中種郁李
作者：梅堯臣
朝代：宋

冷局少風景，買花栽作春。
前時櫻桃過，今日雀李新。
搦條紅蓓蕾，婀娜含雨勻。
舊來薔薇叢，饒借與近鄰。
始移棣萼密，不慙車下榛。
日暮綴書罷，暫賞舉杯踆。
劉元忠遺金橘
作者：梅堯臣
朝代：宋

南方生美果，具體橘包微。
韓彈有輕薄，楚萍知是非。
甘香奉華俎，咀嚼破明璣。
欲換齏鹽腹，盈匳忽我歸。
劉八飲將散分得非休沐不得會
作者：梅堯臣
朝代：宋

君非休沐時，茲會豈能得。
我無官局縈，幸爾預歡適。
莫辭衝雨歸，歸時烏帽側。
劉十秀才見過尋以爲寄次韻和酬
作者：梅堯臣
朝代：宋

放言破崖岸，塵事盡磨刮。
況此氣澄明，幽襟亦軒豁。
竟日坐衡茅，同心異胡越。
吾道今不孤，長吟爲君發。
劉原甫觀相國寺浄土楊惠之塑像吳道子畫又越僧鼓琴閩僧寫真予解其詫
作者：梅堯臣
朝代：宋

吾儕來都下，將踰三十春。
不聞此畫塑，想子得亦新。
茲寺臨大道，常多車馬塵。
設如前日手，晦昧已惑人。
曷分今與古，曷辯僞與真。
閩緇圖鳳姿，越釋彈龍唇。
但知五彩爛，徒謂五音淳。
熟識商聲高，孰驚眸子神。
不能評譜品，索玉翻得珉。
二君才調高，言若羽翮振。
將令尋常工，千歲傳不泯。
劉弟示詩一軸走筆答之
作者：梅堯臣
朝代：宋

昔與伯氏吟，青銅照人髮。
今又讀君詩，寒冰徹人骨。
時時探古趣，往往到月窟。
清濟流不休，終期至溟渤。
劉彝秀才歸江南
作者：梅堯臣
朝代：宋

鳳鳥不受笯，麒麟寧受靽。
君思此二物，中夜忽興歎。
况值南風來，襲蘭歸楚岸。
劉成伯遺建州小片的乳茶十枚因以爲答
作者：梅堯臣
朝代：宋

玉斧裁雲片，形如阿井膠。
春谿鬭新色，寒籜見重包。
價劣萬金敵，名將紫筍拋。
桓公不知味，空問楚人茅。
劉涇州以所得李士衡觀察家號蟾蜍硯其下刻云天寶八年冬端州刺史李元德靈卵石造示劉原甫原甫方與予飲辨云天寶稱載此稱年僞也遂作詩予與江鄰幾諸君和之
作者：梅堯臣
朝代：宋

硯如刳蟆腹如月，又若剖瓢萌强發。
鎸題天寶年造之，刺氏李元傳自越。
刳蟆剖瓢我莫分，稱載作年初辯君。
君雖能辯猶曰寶，寶茲僞物吾何云。
仰天大笑飲君酒，硯真硯僞休開口。
願封漆匣還與侯，請共江翁獨持守。
劉牧殿丞通判建州
作者：梅堯臣
朝代：宋

平生交游少，海內寡與期。
識君且恨晚，一見已將離。
人言何嗟別，曾此非舊知。
借曰匪我舊，亦既接音詞。
譬彼空林鳥，止息偶同枝。
忽有振翮去，尚爾鳴聲悲。
我今臨流送，安顧俗所爲。
劉秀才歸河內
作者：梅堯臣
朝代：宋

君家太行下，應復近蘇門。
河氣知寒早，嵐煙覺暮昏。
犬鳴林外火，笛響月中村。
久作山陽客，逢人爲寄言。
劉薛二君過予遇雨
作者：梅堯臣
朝代：宋

猛雨迫好鳥，止我屋室隅。
是時有劉薛，亦既此焉俱。
我厩秣爾馬，我厨飯爾奴。
二人乃可語，因觀爾馬圖。
古筆得神妙，俗工非所模。
收圖雨且止，鳥飛當駕驅。
力漕篇呈發運王司封寶臣
作者：梅堯臣
朝代：宋

兵外肢强，兵內體壯。
斂之盡歸，歲以多餉。
東南舳艫，銜尾而上。
浮江浮淮，泝汴之湍。
汴湍不常，水衡不官。
惟虞溢毀，靡虞舟槃。
舟槃糧覆，糧孰爲足。
大計之數，萬百惟六。
帛幣錯貨，三倍其穀。
曰主厥漕，王之藎臣。
日憂河涸，運智煩神。
以舫實土，約流束津。
百步之間，若牙與齦。
朝漲夕降，滯舸次鱗。
亟乞于朝，朝不即報。
下上經營，風并日曝。
其躬其勤，秉心有操。
士豈無祿，視此則冒。
彼以榮佚，此以劬耗。
願答其劬，錫命錫誥。
勉致仕李秘監
作者：梅堯臣
朝代：宋

淵明歸柴桑，家貧食不足。
當其勇去時，不待秫稻熟。
借問何以然，實恥暫屈辱。
公常爲近臣，曾不輒媚曲。
一緣府舍災，遂使還秩祿。
祿仕四十年，內乏釜鍾粟。
歸來託四鄰，恓恓無片屋。
去就異前人，其義已介獨。
譬之食嗟來，應自甘退縮。
當營負郭田，漸可事水竹。
勉裴如晦
作者：梅堯臣
朝代：宋

裴侯失嬰兒，心腸如焚煎。
愛玩白玉玦，墜地不復全。
收拾見顔色，瑩澈猶自妍。
鳳皇生九雛，一卵破易捐。
况多令男子，拭淚慰目前。
北州人有致達頭魚于永叔者素未聞其名蓋海魚也分以爲遺聊知異物耳因感而成詠
作者：梅堯臣
朝代：宋

孰云北海魚，乃與東溟異。
適聞達頭乾，偶得書尾寄。
枯鱗冒輕雪，登俎爲厚味。
向來昧知名，漁官疑竊位。
有如臧文仲，不與柳下惠。
從茲入杯盤，應莫慙鮑肆。
十一日垂拱殿起居聞南捷
作者：梅堯臣
朝代：宋

二月雪飛雞狗狂，錦衣走馬回大梁。
入奏邕州破蠻賊，絳袍玉座開明堂。
腰佩金魚服金带，榻前拜跪稱聖皇。
一朝嚴氣變和氣，初令漏泄飛四方。
將軍曰青才且武，先斬逗撓兵後强。
從來儒帥空賣舌，未到已愁茆葉黄。
徘徊嶺下自稱疾，詔書切責仍勉當。
因人成功喜受賞，親戚便擬封侯王。
昔日苦病今不病，銅鼓棄擲無鏢鎗。
十一月七日雪中聞宋中道與其內祥源觀燒香
作者：梅堯臣
朝代：宋

三日不相見，逢人問始知。
同車侵朔雪，臨水拜靈龜。
絮撲鴛鴦带，花團蛺蝶枝。
如何東郭叟，足迹自穿綦。
十一月二十三日歐陽永叔劉原甫范景仁何聖徒見訪之什
作者：梅堯臣
朝代：宋

夷門魏公子，來過抱關人。
車馬立市中，貴義不恥貧。
市人無不驚，此老面黧皴。
豈將流俗眼，能辨玉與珉。
爾後幾千載，此賢埋埃塵。
誰謂四君子，蹈古猶比辰。
上馬後苑門，訪我東城闉。
爲公開蓬戶，沽酒焚紫鱗。
銀杯青石盤，共飲不計巡。
薄暮各已醉，歡笑頹冠巾。
來既無猜嫌，去亦無疎親。
曷若世上士，惟顧勢力均。
十一月十三日病後始入倉
作者：梅堯臣
朝代：宋

曾非雀與鼠，何彼大倉爲。
狐裘破不溫，黄狗補其皮。
霜花逐落月，綴在枯槁枝。
予年過五十，瘦寢冰生肌。
十一月十二日賽昭亭神
作者：梅堯臣
朝代：宋

冷雨凝雪未成雪，潭空魚寒歸石穴。
長篙扣穴倩鯉魚，寄信山頭來奠設。
魚傳水鳥飛上山，山木槎槎乾吹咽。
旋灰起角巫鼓鳴，漆俎銅盤顫牲血。
瑟琶嘈嘈神降言，福汝祐汝無災蘗。
西向啐飲東向迴，谿心却望山崔嵬。
十七日和原甫風花偶書
作者：梅堯臣
朝代：宋

風花不戀枝，脫萼亂翻飛。
自學空中雪，寧同垣上衣。
繞庭回旋久無著，衆鳥爭銜何處歸。
十三日雪後晚過天漢橋堤上行
作者：梅堯臣
朝代：宋

隄上殘風雪，橋邊盛酒樓。
據鞍衰意盡，倚檻艷歌留。
海月開金鑑，河冰卧玉虬。
當年洛陽醉，偏憶董糟丘。
十九日出曹門見水牛拽車
作者：梅堯臣
朝代：宋

只見吳牛事水田，只見黄犂負車軛。
今牽大車同一羣，又與騾馿走長陌。
卬頭闊步塵蒙蒙，不似緩耕泥洦洦。
一一夜眠頭向南，越鳥心腸誰辨白。
十二月十三日喜雪
作者：梅堯臣
朝代：宋

三日朔風吹暗沙，蛟龍卷起噴成花。
花飛萬里奪曉月，白石爛堆愁女媧。
大明廣庭踏朝駕，雉尾不掃黏宮靴。
宮中才人承聖顔，捧觴稱壽呼南山。
三公免責百姓喜，斗酒十千誰復慳。
十五日雪三首·其一
作者：梅堯臣
朝代：宋

寒令奪春令，六花侵百花。
塘冰膠燕觜，野水澀芹牙。
擁柱輕於絮，吹墀浄若沙。
乳禽饑啄木，誰悞撥琵琶。
十五日雪三首·其三
作者：梅堯臣
朝代：宋

春風九十日，一半已銷磨。
準擬看花少，依稀詠雪多。
官車猶戴炭，菢鵲不離窠。
向此興都盡，戴家誰復過。
十五日雪三首·其二
作者：梅堯臣
朝代：宋

新雷奮蛇甲，密雪鬭鵝毛。
正欲裁輕縠，重令著弊袍。
沙泉流復凍，煙萼坼還韜。
只待鄰醅熟，微聲聽酒槽。
十六日會靈火
作者：梅堯臣
朝代：宋

章聖皇帝興三宮，三宮鼎峙何崇崇。
天聖七年六月尾，玉清始災壇宇空。
于今二十有五載，上元後夜星軫中。
乃聞會靈五殿火，丹焰徹天明月紅。
千楹萬棟一夕盡，赤煙奔突西南風。
先時二日車駕幸，爲民祈福輸清衷。
大臣驕蹇不從祀，岳靈不歆爲不恭。
若此示變猶影響，宜鑒陛下無惰容。
神非怒乙遂及甲，天意警聖不警凶。
不獨洪水累堯德，堯仁未忍流驩共。
十月三日相公花下小飲賦四題·三日醼集
作者：梅堯臣
朝代：宋

蕭然寒圃有殘芳，吟遍朱欄向夕陽。
既許坐陪公衮貴，却慚蒿羽接鸞凰。
十月三日相公花下小飲賦四題·九月二十八日牡丹
作者：梅堯臣
朝代：宋

香包已向青春發，又見秋深特地開。
應笑菊殘無意思，不能邀賦洛陽才。
十月三日相公花下小飲賦四題·拒霜
作者：梅堯臣
朝代：宋

木杪芙蓉花，開非紅豔早。
常畏晚霜寒，朱華競衰草。
十月三日相公花下小飲賦四題·殘菊
作者：梅堯臣
朝代：宋

零落黄金蕊，雖枯不改香。
深叢隠孤秀，猶得奉清觴。
十月二十一日得許昌晏相公書
作者：梅堯臣
朝代：宋

哀憂向二年，朋戚誰與書。
敢意大丞相，尺題傳義廬。
從來鳳凰鳴，不厭寒竹疎。
茂林多翔鳥，要路盛高車。
窮巷一如此，江深無鯉魚。
十月十八日
作者：梅堯臣
朝代：宋

霜梧葉盡枝影疎，井上青絲轉轆轤。
西廂舞娥豔如玉，東楯貴郎才且都。
纏頭誰惜萬錢錦，映耳自有明月珠。
一爲轆轤情不已，一爲梧桐心不枯。
此心此情日相近，卷起飛泉注玉壺。
十月晦夢游嵩山明日訪宋中道見次道寄宿岳寺
作者：梅堯臣
朝代：宋

忽夢嵩峯下，同遊失姓名。
山腰荒輦道，巖竇落泉聲。
黑石文難辨，蒼苔蹟易成。
他時傳洛詠，知是陸雲兄。
十月菊上蜂
作者：梅堯臣
朝代：宋

黄蜂得晴日，不道菊開稀。
向蕊晚寒起，落叢無力飛。
輕輕難自舉，怗怗一何微。
莫問巢房處，斜陽奈欲歸。
午日三首·其一
作者：梅堯臣
朝代：宋

有酒不病飲，況無菖蒲根。
空懷楚風俗，角黍弔沉魂。
午日三首·其三
作者：梅堯臣
朝代：宋

百草堪爲藥，舟行不及收。
岸旁蕭與艾，從聽到寒休。
午日三首·其二
作者：梅堯臣
朝代：宋

佳人五色縷，道士張囊符。
瘦臂不中繫，百邪何用驅。
南軒盆植重臺蓮移種池
作者：梅堯臣
朝代：宋

彤雲赤霧生紺房，朝霞變蕊朱粉光。
白玉入泥不滿盎，羽蓋裛露明月璫。
濁水一石亂蛙黽，鑿池五丈如斗方。
萍根科斗得自在，荷芰明年出水央。
南鄰蕭寺丞夜話別
作者：梅堯臣
朝代：宋

憶昨偶相親，相親如舊友。
雖言我巷殊，正住君家後。
壁裏射燈光，籬根分井口。
來邀食有魚，屢過貧無酒。
明日定徂征，聊茲酌升斗。
宵長莫惜醉，路遠空迴首。
南陽謝公祈雨
作者：梅堯臣
朝代：宋

雲龍本職雨，不雨其失職。
萬草欲焚如，千疇幾赭色。
刺史爲民憂，侵晨車競飭。
朅來欵宮祠，豈不念黍稷。
𩃗靄隨輪軒，霶𩃱徧畛域。
孰謂雲龍愚，能成仁惠德。
濯濯羣物新，葱葱衆苗殖。
莫比邵父渠，初慙用人力。
南陽謝紫微挽詞三首·其一
作者：梅堯臣
朝代：宋

忽驚南郊信，半夜雪中來。
遂哭寢門外，始嗟梁木摧。
文章千古盛，風韻故人哀。
憶昨臨湍水，寧知隔夜臺。
南陽謝紫微挽詞三首·其三
作者：梅堯臣
朝代：宋

自古豈無死，賢哉獨可悲。
家貧留旅櫬，門慶有諸兒。
里社當存祀，邦人定立碑。
還同羊叔子，罷市見遺思。
南陽謝紫微挽詞三首·其二
作者：梅堯臣
朝代：宋

平昔聞嚴助，承明厭直廬。
請章來未久，捐館遽何如。
無復淮南諭，曾成太史書。
蒼蒼不可問，揮涕望輀車。
卧羊山
作者：梅堯臣
朝代：宋

亂石若羣羊，緣崗卧斜日。
曾非左慈化，更想初平叱。
無羶穴蟻去，有乳寒泉出。
誰憶灞陵原，纍纍冢傍質。
原有禽倏鳴升遽默下
作者：梅堯臣
朝代：宋

小禽不盈握，羽翮自輕捷。
裊裊上雲鳴，聲窮如隕葉。
雀懷啄粟娛，鷃有棲蒿愜。
嗟嗟力甚微，枉與鷹鸇接。
去年宋中道自洺州以書令魏殊來謁予魏遂託主第後辭歸予因中道之兄次道有孔雀賦以送魏生
作者：梅堯臣
朝代：宋

置從南海桄榔林，籠入西州鸚鵡地。
聳冠翕翼脩尾張，鱗鱗團花金縷翠。
一身粲爛文章多，引聲笙竽奈遠何。
五侯池館不可戀，桂樹深枝自有窠。
鳳皇樓頭饒燕雀，入屋穿簾非爾樂。
非爾樂，去何之，北方佳人或歌咢。
去春城
作者：梅堯臣
朝代：宋

前日去春城，今朝還故陌。
馬有甚煩意，人多遠行色。
暫爾厭風埃，那堪爲久客。
去臘隠靜山僧寄榧樹子十二本柏樹子十四本種於新墳
作者：梅堯臣
朝代：宋

棐柏移皆活，風霜不變青。
冢垣雖闃寂，田客每丁寧。
不待爲書几，常流作鬼庭。
東邊夾路少，更致儻能令。
又依韻
作者：梅堯臣
朝代：宋

多病相如不復云，更何曾有卓文君。
他時我向會稽去，只是荆釵與布裙。
又和
作者：梅堯臣
朝代：宋

康莊咫尺有千山，欲問紫姑應已還。
人似常娥來陌上，燈如明月在雲間。
車頭小女雙垂髻，簾裏新粧一破顔。
却下玉梯雞已唱，謾言齊客解偷關。
又平律一首
作者：梅堯臣
朝代：宋

漢家天下將，廟古像公圭。
百戰自忘楚，一時空王齊。
鄉人奏簫鼓，舟子賽豚雞。
不改寒潮水，朝平暮復低。